ועדת הכלכלה, כנסת 16, פרוטוקול מספר 484, 2005-08-08 14:00

אמנון כהן: אני פותח את הדיון.

אמנון כהן: אני רוצה להתחיל את נושא התקנות, הוועדה דנה בנושא התקנות ובאחת התקנות שאושרו הגיש חבר הכנסת דהאמשה בקשה לדיון חוזר, ולכן, לפני שאני נכנס להמשך הדיון בתקנות אנחנו צריכים להצביע על בקשתו של חבר הכנסת דהאמשה לפתוח דיון חוזר בגלל שכנראה היה פה איזשהו נושא שהיה קשור לשב"כ, לכוחות הביטחון, ולכן לפני שאני ממשיך את התקנות, אני מכבד את בקשתו של חבר הכנסת דהאמשה, ולפני שאני פותח את הדיון מחדש הוא רוצה להגיד 2 משפטים, בבקשה.

עבד-אלמאלכ דהאמשה: רבותי חברי הכנסת.

עבד-אלמאלכ דהאמשה: כפי שאני מבין, וכנראה אני מבין נכון, שרשיון לרכב ציבורי לא יינתן בגלל התיקון הזה שאני מבקש עכשיו לדון בו מחדש, אלא אם השב"כ נתן את הסכמתו למבקש הרשיון.

אילן ליבוביץ: על איזו תקנה מדובר?

עבד-אלמאלכ דהאמשה: זו תקנה 15 ב' 2 מתשכ"ז.

עבד-אלמאלכ דהאמשה: פשוט מוצע פה להוסיף, או הסכמת השב"כ למתן רשיון.

עבד-אלמאלכ דהאמשה: אני אומר, למה צריך לפסול את זה דווקא בשב"כ.

עבד-אלמאלכ דהאמשה: הרי אנחנו יודעים שלשב"כ יש הרבה תפקידים, והרבה תפקידים אחרים והרבה יותר חשובים, וישנם מגזרים באוכלוסייה שהעניין של השב"כ מאוד מיוחד בשבילם.

עבד-אלמאלכ דהאמשה: אנחנו יודעים היסטורית, וההיסטוריה הזו כנראה לא נגמרה, שכאשר מתנים כל מיני בקשות או תפקידים או קבלה למשרה בהסכמת השב"כ, אנחנו כבר בעניין הזה מתחילים דרך תלאות ודרך שכמעט אין לה סוף.

עבד-אלמאלכ דהאמשה: אני חושב שהשיקול הזה הוא זר לעניין.

עבד-אלמאלכ דהאמשה: אני בעד שהאנשים האלה יבדקו נכון וייבדקו טוב ושיהיו כשרים ויהיו מתאימים, אין לי בעיה עם הרציו של התקנה, שהאנשים האלה אכן יהיו מתאימים לתפקיד הזה, אבל נדמה לי שהסכמת השב"כ איננה נחוצה ואיננה צריכה להיות חלק מהטיפול, וכאשר אנשים חייבים להיזקק להסכמה הזאת, הם כבר מוקצים מכל יתר הציבור וזה כבר כמעט חצי מדינה.

אמנון כהן: פה לא הייתה כוונה כזאת - - -

עבד-אלמאלכ דהאמשה: בוודאי שאין כוונה.

אמנון כהן: רק נשיב לך ונחליט אם רוצים להביא תוכניות אבל כבר דנו בזה.

אילן ליבוביץ: בדיוק, היה דיון והיו נציגי המשטרה פה והסבירו את הרציו מאחורי זה.

אמנון כהן: השב"כ וכולם היו, אבל ביקש חבר הכנסת דהאמשה, ולכן לפני שאני פותח את הדיון ומצביע על זה, אז עורכת הדין של משרד התחבורה, גברת חווה ראובני, מה היה הנימוק והשיקול שלנו שהצבענו בסוף כפי שהצבענו.

חוה ראובני: התקנה הזאת איננה מתנה את רשיונות הנהיגה בהסכמה של השב"כ אלא בסירוב.

חוה ראובני: זאת אומרת, זה הולך ההיפך.

חוה ראובני: אין פנייה לשב"כ האם אתם מסכימים אלא השב"כ מיוזמתו יכול להמליץ שלא לתת.

חוה ראובני: אין בתקנה הזאת למעשה שינוי לעומת המצב הקיים, זה רק יוצר שקיפות של המצב הקיים.

חוה ראובני: לפי התקנה הקיימת היום שנוסחה בימים שהיינו אומרים בלחש שב"כ, אז כתבו שהמשטרה תעביר את ההמלצה, בפועל ההמלצות האלה גם היום מועברות.

חוה ראובני: אפשר לספור על אצבעות יד אחת את מספר המקרים בהם אדם לא קיבל רשיון נהיגה לרכב ציבורי בגלל המלצה ביטחונית, אבל גם כיום מקורן של ההמלצות האלו בשירות הביטחון, רק היום בתקנה כתוב משטרה אז זה עובר דרך המשטרה.

חוה ראובני: אנחנו חשבנו שכיוון שהתהליך קיים ממילא, ראוי ונכון שהוא יהיה שקוף ושזה ייכתב במפורש, כיוון שההמלצה באה משירות הביטחון הכללי, שייאמר במפורש בתקנה ששירות הביטחון הכללי הוא הממליץ וששירות הביטחון הכללי יידרש גם להגן על ההמלצות שלו היה ויותקפו.

אמנון כהן: אז זה מצב קיים, זה לא מצב שהיה.

חוה ראובני: זה פשוט לעשות שקוף את הקיים.

אמנון כהן: להיפך, פעם היו אומרים, זה, סימנתי אותו, לא נותנים הסברים, היום נותנים גם הסברים, אני חושב שזה יותר טוב.

אמנון כהן: לכן אנחנו שקלנו את זה, חס וחלילה שלא תהיה הרעה באותן אוכלוסיות שרוצות להתפרנס.

עבד-אלמאלכ דהאמשה: אני יכול להסכים שזה המצב הקיים, את האמת, אני לא כל כך בטוח שזה טוב אבל אני מוכן לסמוך על הדברים של נציגת משרד התחבורה, אבל בכל מקרה מילא שזה עניין כל כך רציני וזה מחייב דיון.

אמנון כהן: דנו פה כבר שעתיים.

אמנון כהן: אבל ממה שהיא אמרה השתכנעת?

עבד-אלמאלכ דהאמשה: אני יכול להסכים שהמצב היה קיים אבל לא השתכנעתי שאכן זה צריך להמשיך להתקיים ברצועה הזאת.

עבד-אלמאלכ דהאמשה: יכול להיות שזה התאים גם למשך הזמן וגם זה לא היה נכון ולא היה צודק לעשות זאת .

אמנון כהן: אוקי.

אמנון כהן: אז אני פותח את הדיון.

אמנון כהן: אתה לא רוצה למשוך את הבקשה שלך?

עבד-אלמאלכ דהאמשה: לא, מה פתאום.

אמנון כהן: אז אני מעמיד להצבעה את בקשתו של חבר הכנסת עבד אלמלכ דהאמשה לנושא דיון מחדש בתקנה מספר 1.

אמנון כהן: מי בעד לפתוח את הדיון מחדש?

אמנון כהן: מי נגד לפתוח את הדיון מחדש?

אמנון כהן: אוקי, הבקשה נדחתה, אנחנו ממשיכים בתקנות.

אמנון כהן: גברת חוה ראובני, מאיפה שהפסקנו אנחנו ממשיכים, חבר הכנסת דהאמשה, אתה יכול להישאר פה אולי יהיו עוד כמה דברים שתוך כדי דיון תוכל להשפיע עליהם, אני אשמח מאוד.

עבד-אלמאלכ דהאמשה: תודה רבה, אם היית רוצה אותי להישאר פה היית נותן לי להיות חלק מהדיון, אתה מצביע נגדי ואתה רוצה שאשאר פה?

אמנון כהן: אבל כבר דנו בזה, אני לא יכול.

אמנון כהן: חבר הכנסת דהאמשה, שעתיים ישבנו על הנושא הזה לעומק, קח את הפרוטוקול, תוכל לעבור עליו.

עבד-אלמאלכ דהאמשה: אני יכול רק להצטער שבשעתו לא הייתי כאן, אני לא חבר ועדה כאן ולא ידעתי שזה אמור להיות.

אמנון כהן: רק שתהיה סמוך ובטוח שאין פה פגיעה כהוא זה באוכלוסייה, להיפך, זה שקיפות, וזה בגלל שראינו שזה לטובת האזרחים, שלא יהיה מי שיעביר פתק ויגיד, על אדם זה שמנו X או משהו כזה.

עבד-אלמאלכ דהאמשה: הלוואי שאכן כך יהיה וכולנו נוסיף שנות יגיעה.

אמנון כהן: תודה רבה חבר הכנסת דהאמשה, בבקשה גברת ראובני, אנחנו ממשיכים.

חוה ראובני: תקנה 2, זה תיקון תקנה 266.

חוה ראובני: למעשה התקנה הזאת אושרה כבר אבל היא הגדרה לצורך תקנה שלא אושרה ולכן היא לא פורסמה עדיין ונשארה כאן.

אילן ליבוביץ: כבר דנו בזה.

חוה ראובני: דנו בזה, זאת הגדרה בסך הכל.

חוה ראובני: בתקנה 266 לתקנות העיקריות אחרי הגדרת יצוא לחיבור יבוא, הערך המתקבל והיחס שבין יחס כמות האוויר והדלק הנכנסים בפועל למנוע לבין יחס כמות האוויר והדלק הנדרשים תיאורטית לשריפה מושלמת במנוע.

חוה ראובני: זה שייך לנושא של זיהום אוויר, סטנדרטים של גזי פליטה, וזו הגדרה שתשמש אחר כך בתיקון של תקנה אחרת שנדונה ונשארה פתוחה עדיין, ולכן אף כי ההגדרה אושרה היא עדיין איתנו פה על השולחן.

חוה ראובני: 3.

חוה ראובני: בתקנה 280 לתקנות העיקריות אחרי תקנת משנה ב' יבוא, ג.

חוה ראובני: על אף האמור בתקנת משנה ב' 1, הנוהג במכונה ניידת רגלית פטור מחובת רשיון הנהיגה.

אמנון כהן: תסבירי בבקשה.

חוה ראובני: להזכירכם בישיבות הקודמות אישרנו הגדרה למכונה ניידת רגלית שזו מכונה ניידת שמונעת בכוח המנוע שלה ונדחפת ומכוונת, זה סוגים מסוימים של מלגזות ידניות, של מכבשי דרכים - - -

אמנון כהן: כן, דיברנו על זה.

חוה ראובני: אושרה לזה הגדרה, היא פורסמה ברשומות לא מכבר, וקבענו גם כללי תנועה בדרך, מהירות וכו' לגביה.

אמנון כהן: תקנת משנה ב' 1, מה זה?

חוה ראובני: זו דרישה של איזה רשיון נהיגה צריך למכונה ניידת, ואנחנו אומרים שלא ינהג אדם במכונה ניידת, זה מה שכתוב היום, אלא אם כן הוא מחזיק ברשיון נהיגה בר תוקף לפי תקנות 177 או 178.

אמנון כהן: זה רשיון נהיגה רגיל או שהוא מקבל איזושהי הכשרה לפני שהוא מתחיל להפעיל את המלגזה?

חוה ראובני: זה דובר בישיבות הקודמות שמבחינת דיני הבטיחות בעבודה ותקנות שמקורן בדיני עבודה, חובה על המעסיק ללמד עובד כשהוא מפעיל ציוד.

אמנון כהן: צריך אישור לזה?

חוה ראובני: אם זו מלגזה יהיה צורך בהדרכה כי זה תקנות אחרות שייכנסו לתוקף עוד מספר חודשים.

אמנון כהן: מה נכנס בהגדרה מכונה ניידת רגילה, רגלית?

חוה ראובני: זו מכונה ניידת שלא נוסעים בה, זו מן מכונה כזאת שיש לה מנוע שגורם לה לנוע ובעצם אדם יותר דוחף אותה משהיא נוסעת לבד.

חוה ראובני: יש מכבשים כאלה, רואים אותם, יש מלגזות ידניות.

חוה ראובני: התלבטנו הרבה איך לקרוא לזה.

אמנון כהן: למה נוצרה התקנה?

אמנון כהן: מה רצית להסדיר?

חוה ראובני: אנשים שאלו אם יש להם במחסן מלגזה כזאת שמכונה, מלגזת אדם הולך, כך קוראים לזה כי בעצם יש לזה מנוע שמזיז את זה אבל האדם מכוון את זה, הוא הולך ברגל הוא לא נוסע בזה.

אמנון כהן: אז מה אתם באים להתקין פה?

חוה ראובני: שאלו אותנו אם צריך בשביל זה רשיון נהיגה?

חוה ראובני: לכאורה כן כי זה עומד בהגדרת רכב מנועי שחלה עליו חובת רישוי נהיגה.

חוה ראובני: אבל חשבנו שזה לא נוסע בדרך, לא נוסעים בזה אפילו, זה נע במהירות אפסית, זה לא אוטו ואין שום הצדקה להתייחס לזה כאל רכב ולכן ביקשנו לפתור את זה מחובת רשיון נהיגה.

אמנון כהן: זאת אומרת שאחד שאין לו רשיון נהיגה בכלל, יוכל לקבל איזושהי הכשרה של שעתיים, 3, 4, ויוכל לתפעל את המכונה הזאת.

חוה ראובני: נכון.

אמנון כהן: בסדר.

חוה ראובני: זאת התקנה הזאת.

לאה ורון: תקנה 3 אושרה.

חוה ראובני: תקנה 4, תיקון תקנה 281.

חוה ראובני: בתקנה 281 ג' לתקנות העיקריות, במקום "שנה" יבוא שנתיים.

אמנון כהן: מה זה 281 ג'?

חוה ראובני: תקנה 281 קובעת איזה כלי רכב אי אפשר לחדש את רשיון הרכב שלהם.

חוה ראובני: הרי רשיון רכב ניתן לתקופה קצובה וצריך לחדש אותו כשפג התוקף.

חוה ראובני: תקנה 281 ג' קובעת שלא יחודש רשיון לרכב מיושן אם חלפה שנה מיום שפג רשיונו.

חוה ראובני: רכב מיושן, כאשר מדברים על רוב הרכבים הפרטיים וכו' זה 19 שנה, באוטובוסים זה 15 שנה, ובטרקטורים וגרורים אין כזה דבר, אין קטגוריה בכלל של רכב מיושן.

חוה ראובני: אדם יש לו נניח מכונית פרטית שנת ייצור 84, התקלקלה, עולה לו התיקון יותר ממה ששווה הרכב, המכונית נשארת עומדת ואז הוא מוצא מישהו שרוצה לקנות אותה, לתקן אותה ולהשתמש בה מסיבות שלו.

חוה ראובני: לפי התקנות דהיום, ברגע שחלפה שנה משפג רשיונה ולא חודש, אי אפשר להחזיר אותה יותר לכביש, אבוד.

חוה ראובני: אנחנו רוצים להחזיר את זה, לאפשר להאריך את התקופה הזאת עד שנתיים, להקל על הציבור שמחזיק את כלי הרכב הישנים.

אמנון כהן: לא מדובר באספנים.

חוה ראובני: לא, רכב אספנות זה כבר 30 שנה, זו קטגוריה בפני עצמה.

חוה ראובני: כאן סתם מדובר על מכוניות מאוד ישנות.

אמנון כהן: כלומר אתם מביאים את זה כדי להקל על הציבור משנה לשנתיים, אם שנתיים הרכב לא היה פעיל - - -

אילן ליבוביץ: למה זה טוב אם מותר לי לשאול.

אילן ליבוביץ: הרי המטרה היא לאפשר דווקא, אם אני מבין נכון את משרד האוצר ואת המשרד לאיכות הסביבה, וגם את משרד התחבורה, לחדש את צי הרכב כי הרכבים החדשים יותר בטיחותיים, פחות פוגעים באיכות הסביבה.

אילן ליבוביץ: כשאת אומרת רכב ישן שגם ככה ישב שנה בלי רשיון, עכשיו את נותנת לו שנתיים שיישב ואז להחזיר אותו לכביש, אני לא בטוח כמה זה תורם מבחינה בטיחותית, אני לא בטוח כמה זה תורם מבחינת איכות הסביבה, אני לא בטוח כמה זה תורם מבחינת הרצון שלנו לחדש ציי רכב ולא להשאיר אותם ישנים.

אמנון כהן: אולי שיקול של משפחות במצוקה וכו'.

אילן ליבוביץ: לנו זה עולה יותר מאוטו חדש.

אמנון כהן: מי אדוני?

חנניה אפנג'ר: שמי חנניה אני מנהל מחוז תל אביב והמרכז בוועדת הרישוי במשרד התחבורה.

חנניה אפנג'ר: מדובר לפעמים בעגורן, זה לא סתם רכב, עגורן שעולה 200 אלף שקל, 300 אלף שקל, ששנה אחת לא עשו לו רישוי כי היה בשיפוצים ופתאום אני אומר לו, אתה לא יכול יותר לעשות רישוי לך תפרק אותו.

חנניה אפנג'ר: או מדובר במגדל קידוח שקודח קלונסאות ועולה 200 אלף דולר, ומכיוון שהוא היה בשיפוצים לא חדשו לו את הרשיון.

אורי דיגמי: אבל זה גם ברכב פרטי.

חנניה אפנג'ר: רכב פרטי יש פיתרון דרך אגב, והפיתרון אומר שאם הוא, ואת זה חוה יכולה לאשר, אם הוא עד 6 טון ומביא אישור שהוא עבר מעבדה, אנחנו כן מאשרים להחזיר אותו, רק מעל 6 טון לא מחזירים בכלל.

אמנון כהן: זאת אומרת שאין פה דאגה כמו שציין חבר הכנסת ליבוביץ שרכבים שהיו מוזנחים שנתיים פתאום יחזרו לכביש?

אמנון כהן: כדאי כאן לכתוב למעט רכב פרטי?

אורי דיגמי: לא, כי רכב פרטי חייב לעבור מעבדה היום בשביל לחדש רשיון בכל מקרה, אחרי שנה.

אמנון כהן: תציג את עצמך אדוני.

אורי דיגמי: שמי אורי דיגמי ואני יושב ראש איגוד סחר רכב בישראל.

אורי דיגמי: הרכבים הפרטיים תמיד יכלו אחרי שנה, אחרי שנתיים, גם אם 5 שנים הוא היה מושבת הוא עובר מעבדה, מחדש רשיון ויכול לחזור חזרה לכביש.

שולי נזר: שמי שולי נזר ואני ראש אגף איכות אוויר במשרד לאיכות הסביבה.

שולי נזר: דווקא הרכבים הכבדים הם אלא שבעייתיים מבחינה סביבתית.

שוקי שדה: רק להוסיף שני משפטים, נכון להיום יש לנו בעיית אמת, לדוגמא דווקא במסגרת איו"ש ישנה איזו מכונה של כבוי אש שעבר השנתון שלה, שנה לא חידשו והיא עומדת כרגע לתקנה של התקנה הזאת.

שוקי שדה: כלומר סך הכל, זה בעיקר לרכבים יעודיים.

אמנון כהן: הבנתי, החשש היה שהדבר הזה לא יפתח לרכבים פרטיים, אבל אם יש דרך, מעבדות וכו' אז אנחנו רגועים.

שוקי שדה: יש דרך מסודרת גם לזה.

חוה ראובני: לפי הערת היועצת המשפטית אני רק אומרת שהניסוח צריך להיות במקום אם חלפה שנה, יבוא, אם חלפו שנתיים, ולא כפי שנאמר.

אמנון כהן: הבנתי.

חוה ראובני: עברנו למספר 5.

חוה ראובני: תיקון תקנה 281 א' רבתי.

חוה ראובני: בתקנה 281 א' לתקנות העיקריות, 1.

חוה ראובני: במקום תקנת משנה ב' יבוא, ב', בעל רכב אספנות יתקין בו לוחית זיהוי שתכלול את המילים, רכב אספנות.

חוה ראובני: 2.

חוה ראובני: אחרי תקנת משנה ה' יבוא, ו', לא יסיע אדם באוטובוס שצויין ברשיון הרכב כרכב אספנות יותר מ-6 נוסעים.

חוה ראובני: ז.

חוה ראובני: לא יוביל אדם מטען ברכב מסחרי שצויין ברשיון הרכב כרכב אספנות.

חוה ראובני: אני אסביר.

חוה ראובני: לעניין פסקה אחת, הלוחית זיהוי.

חוה ראובני: 281 א' החלפת תקנת משנה ב'.

חוה ראובני: כיום התקנות קובעות שרכב אספנות יקבל מספר רישוי מסדרה יעודית.

חוה ראובני: אנחנו כבר משתדלים להימנע מהנושא של הסדרות היעודיות ואנחנו מציעים שבמקום סידרה יעודית, מספרי רישוי מקבוצה שמזוהה כרכב יעודי, לא יוחלף מספר הרישוי של רכב שכשהוא הופך להיות רכב אספנות, אלא פשוט ייאמר על לוחית הרישוי שלו, רכב אספנות, ומספר הרישוי ימשיך להיות זה שהיה מאז ומתמיד.

חוה ראובני: זה ב.

חוה ראובני: עכשיו אנחנו מבקשים להוסיף עוד כללים.

חוה ראובני: הוועדה אישרה לפני מספר חודשים במסגרת התיקון הזה, הרחבה של הגדרת רכב אספנות, כך שגם אוטובוס ומשאית עד 12 טון יכולים להיות רכב אספנות.

חוה ראובני: אבל אנחנו רואים אותם עדיין כפריטי אספנים, לא ככלי רכב שמשמשים לתפקיד אוטובוס ומשאית, ולכן אנחנו מבקשים כהשלמה להגדרה, לקבוע שאסור להסיע יותר מ-6 נוסעים באוטובוס שהוא רכב אספנות ולא להוביל מטען ברכב מסחרי שהוא רכב אספנות.

אמנון כהן: בבקשה אדוני, מי אתה?

נחום קדמיאל: שמי קדמי

נחום קדמיאל: אל נחום ואני יושב ראש מועדון ה-5, מועדון ה-5 זה מועדון הרכב הקלאסי והאספנות במדינת ישראל.

אמנון כהן: יופי, מהן הערותיך?

לאה ורון: תסביר רק במילה אחת לוועדה, למה אתם נקראים מועדון ה-5?

נחום קדמיאל: כשהקימו את מועדון ה-5 לפני 20 שנה בדיוק, היום אנחנו חוגגים 20 שנה, הרכב שהיה בזמנו רכב אספנות 30 שנה אחורה, הרכבים נעו במדינת ישראל עם 5 ספרות, מי שזוכר, ולכן מכאן נגזר שמו של מועדון ה-5.

אמנון כהן: כמה חברים יש במועדון?

נחום קדמיאל: במועדון יש לנו היום כ-900 חברים.

אמנון כהן: מה הקריטריונים להתקבל?

נחום קדמיאל: כל אחד שרוצה והתחביב נוגע לליבו, יכול להתקבל כחבר מועדון ה-5.

נחום קדמיאל: התנאי שיש רכב אספנות זה בונוס, זה לא חובה.

נחום קדמיאל: עוד מילה לגבי הנושא של רישום על לוחות הרישוי.

נחום קדמיאל: היחידים שמקבלים סידרה יעודית אלו רכבים מיובאים, כל שאר הרכבים שנולדו בארץ ישראל ויש לנו כאלה הרבה משנות ה-30, המספר רץ עם מספר של האוטו, לא משנים אותו, רק נוסף הכיתוב וכאן אני מבין למה התכוונה היועצת, נוסף הכיתוב, רכב אספנות.

נחום קדמיאל: לרכבים חדשים שמיובאים לארץ על פי המתכונת שמאושרת, מקבלים סידרה מיוחדת, יש סידרת מספרים בין 800 ומשהו, ושם כתוב למעלה או למטה - - -

אמנון כהן: מה מפריע לך?

נחום קדמיאל: לא מפריע לי כלום אני רק אומר כדי שכולם יבינו את הנושא, לא משנים את המספרים.

אמנון כהן: התקנה בסדר?

נחום קדמיאל: התקנה בסדר גמור כולל השימור של המשאיות והאוטובוסים.

אמנון כהן: תגיד לי, מה אתם עושים ביום של הכינוס לכבוד 20 שנה למועדון, שסיפרת עליו, תחרויות ודברים כאלה?

נחום קדמיאל: ביום של הכינוס אנחנו עושים אירועי חברתי.

נחום קדמיאל: יש לנו הרבה כינוסים שאנחנו עושים במדינת ישראל לטובת הציבור - - -

אמנון כהן: הספורט המוטורי יעזור לכם?

נחום קדמיאל: אנחנו רחוקים ממנו, המהירות שלנו נעה בין 30 ל-80 קמ"ש, אנחנו נוהגים כחוק.

לאה ורון: תקנה 5 מאושרת.

חוה ראובני: תקנה 6.

חוה ראובני: תקנה 282 לתקנות העיקריות, למעשה את ה-1 צריך למחוק, תיכף אסביר למה.

חוה ראובני: בתקנת משנה א' בפסקה 3, במקום נרשמה ברשיון הרכב, נרשם ברשיון הרכב מספר שלדה הכולל את.

חוה ראובני: את 2 אני מבקשת למחוק בכלל.

אמנון כהן: מחקנו.

חוה ראובני: התקנות האלה הונחו על שולחן הוועדה לראשונה בטרם פורסמו ברשומות התיקון של התקינה האירופית שאושר באוקטובר 2004 ופורסם בינואר 2005.

חוה ראובני: אלה הונחו בנובמבר 2004 ולכן הנוסח שלהן מתייחס, בינתיים הדבר הזה בא על פתרונו באותו תיקון.

חוה ראובני: למעשה כאן זה תיקון טכני שעושה יחס בין המונח שקרוי אצלנו מספר שלדה, למה שמוכר באומות העולם וגם מצוטט אצלנו כ"VIN" "vehicle identification number" כאחד התנאים לרשיון רכב זה ששנת הייצור שלו לא תהיה לפי תאריך ספציפי כפי שפעם היה, אלא לפי אחד התווים, התו העשירי ב"VIN", שאצלנו הוא מכונה מספר שלדה, פשוט הניסוח של התקנה לא מבהיר את זה בצורה ברורה - - -

אמנון כהן: שיהיה לפי מספר שלדה?

חוה ראובני: כך שייאמר שאחד התנאים לרישום רכב זה שיהיה נרשם ברשיון הרכב, ומספר שלדה הכולל את שנת ייצורו לפי מספר זיהוי.

חוה ראובני: את זה קראתי כפי שזה צריך להיות.

חוה ראובני: המהות היא אותה מהות כפי שקיימת היום וזה תיקון טכני בלבד.

לאה ורון: תקנה 6 מאושרת.

אמנון כהן: אם למישהו יש הערות, אינו מסכים, נפגע כתוצאה ממשהו, שירים יד, תקנה 7.

חוה ראובני: אחרי תקנה 287 לתקנות העיקריות יבוא תקנה 287 א', רישום שינוי בעלות ברכב לימוד נהיגה.

חוה ראובני: לא יאושר רישום שינוי בעלות ברכב שצוין ברשיונו כרכב לימוד נהיגה אלא בהיתר מאת רשות הרישוי ולא יינתן היתר כאמור, אלא אם כן נרשם הרכב ברשיון בית ספר בהתאם לתקנה 225 .

חוה ראובני: אני אסביר, רכב לימוד נהיגה על פי תקנה 225 חייב להיות רשום או על שם מורה מוסמך או על שם בית ספר לנהיגה, וברשיון בית הספר מופיעים כלי הרכב שמשמשים בו.

חוה ראובני: ברכב כזה מותקנים אביזרים מיוחדים להוראות נהיגה, הבולט בהם זה מה שמכונה הבלמים הכפולים.

חוה ראובני: אנחנו רוצים למנוע מצב בו רכב כזה עם ההתקנים האלה יימכר לשוק החופשי למי שאיננו מורה לנהיגה ואיננו מלמד נהיגה, כי הבלמים הכפולים האלה בשימוש מי שאינו מורה לנהיגה ברכב שאינו משמש לימוד נהיגה, יוצרים סיכון.

חוה ראובני: מי שיושב במושב הקדמי ובטעות לוחץ על הבלמים הנוספים האלה, צרות.

חוה ראובני: והיה לנו מקרה והתקנה הזאת נולדה בעקבות בעיה שהתעוררה.

חוה ראובני: רכב לימוד נהיגה, או שהוא נמכר למורה אחר לשימוש בבית הספר, או שמפורקים ממנו אביזרים ואז הוא יכול להימכר חופשי.

אמנון כהן: עד היום זה לא עובד?

חוה ראובני: זה לא קיים ככה במציאות.

חוה ראובני: היום אפשר לעשות העברת בעלות חופשי בדואר ובינתיים יכולים לקנות רכב עם דבל ברקס.

אורי דיגמי: בלי לפרק את הפדלים?

שוקי שדה: חייבים לפרק את הפדלים ברגע שמעביר את הרכב לגורם אחר.

חוה ראובני: בטסט זה יתקע, בשלב הטסט זה יתקע וגם הבסיס החוקי של זה רעוע.

שוקי שדה: אבל יש הוראת נוהל שאומרת שחייבים לפרק את הפדלים - - -

דוד טל: כשאני יושב ליד הבן שלי שקיבל רק עכשיו רשיון נהיגה, והחוק מכריח אותו שיישב לידו מישהו בעל ניסיון, מלווה, האם לא נכון וראוי יותר שאם יש כבר מלווה כזה שיהיו לו יותר אפשרויות - - -

אמנון כהן: הוא רק מלווה הוא לא מורה, זה היה טוב.

חוה ראובני: ההנחה היא שמי שקיבל רשיון נהיגה כנהג חדש כבר שולט ברכב ולא צריך להפקיע ממנו שליטה ולשים לו ברקסים וכו', יותר צריך לפקח על שיקול הדעת שלו ולהנחות אותו ולהפנות את תשומת ליבו לדברים בדרך.

חוה ראובני: אנחנו לא מטילים חובות מעשיות על המלווה, אני לא חושבת שאנחנו רוצים שעל המלווה תהיה כזאת אחריות, גם שליטה ברכב מהמושב הימני היא מיומנות שטעונה למידה.

דוד טל: אני לא אומר על כל מלווה.

דוד טל: אילן ליבוביץ: כתוב פה ולא יינתן יותר כאמור אלא אם כן נרשם הרכב ברשיון בית הספר.

דוד טל: אמרת שגם מורה נהיגה יכול, השאלה אם זה חייב להירשם ברשיון בית הספר או שאת יכולה למכור את זה למורה נהיגה כשהוא לא מלמד בבית הספר.

לאה ורון: ומה עם אותו מורה לנהיגה שעובד כפרי לאנס?

חוה ראובני: אין מורה שעובד כפרי לאנס, מורה חייב לעבוד על פי התקנות במסגרת בית ספר.

חוה ראובני: עכשיו, אני לא אמרתי שהרכב יירשם על שם בית הספר אלא יירשם ברשיון בית הספר.

חוה ראובני: הרכב יכול להירשם על שם המורה אבל כל כלי רכב שפועלים במסגרת בית ספר מופיעים ברשיון של בית הספר עצמו, זאת אומרת, הוא רשום על שם המורה אבל נזכר - - -

אילן ליבוביץ: אין מורה שעובד כפרי לאנס?

חוה ראובני: לא, מורה חייב לעבוד במסגרת בית ספר, זה על פי התקנות.

לאה ורון: ויכול מורה לעבוד בשני בתי ספר?

חוה ראובני: כן.

לאה ורון: ואז הוא יירשם בכל אחד ממסמכים שלו.

חוה ראובני: אמרנו שרכב מאובזר להוראות נהיגה זה רק רכב שמשמש להוראת נהיגה, אם לא העברת את הבעלות למי שאיננו משמש כמורה נהיגה, קודם תפרקו את הבלמים.

דוד טל: כשאני אקנה רכב מהסוג הזה, ואם הרכב רשום על השם הפרטי של מנהל בית הספר, אני אדע שהוא שייך לבית הספר, או שכמו הוא מופיע בחברות שנוהגים לרשום את השם על השם הפרטי של אחד מבעלי החברה ואז את לא רואה שזה רכב של מורה נהיגה.

חוה ראובני: רשום על הרשיון רכב במפורש שזה רכב לימוד נהיגה, אסור להשתמש בו ללימוד נהיגה אלא אם כן הדבר נזכר ברשיון.

דוד טל: לא, אני רוצה רק לדעת אם במקוריות זה מופיע ברשיון.

חוה ראובני: וגם אחרי שזה יפסיק להיות רכב לימוד נהיגה זה יופיע כמקוריות, כדבר שהיה פעם, בדומה למה שקורה עם רכבי השכרה למשל.

לאה ורון: תקנה 7 אושרה.

חוה ראובני: תקנה 8.

חוה ראובני: תיקון תקנה 292 א'.

חוה ראובני: בתקנה 292 א' רבתי לתקנות העיקריות, הסיפא מתחילה במילים, לרשותו מקום מתאים, תסומן 1, ואחריה יבוא, 2, לא יתקיים בו האמור בתקנה 15 ב' 1-3 ואם היה המבקש תאגיד, בבעלי התאגיד לא התקיים האמור באותה תקנה.

חוה ראובני: אולי לצורך ההסבר של התקנה הזאת אתן רקע שתופס גם לעוד כמה תקנות.

חוה ראובני: לפני קצת למעלה משנתיים נכנסה לתוקף תקנה שעשתה העברת בעלות ייחודית לסוחרי רכב מורשים.

חוה ראובני: למרות החובה שהייתה לעשות העברת בעלות מייד כשקונים רכב, סוחרים שהיו קונים רכב לצורך מכירה, לא היו רושמים אותם על שמם כי הם לא רצו את מה שקרוי יד.

חוה ראובני: זה ייצר מצב רע מכל הבחינות, גם מבחינת הסוחרים כאשר כלי רכב היו בבעלותם שבועות, חודשים ואפילו שנים אבל המשיכו להיות רשומים על שם הבעל הקודם, אם היו לו חובות היו נרשמים עיקולים, אחר כך צריך כל מיני ייפויי כוח ופתקים, והלך לאיבוד, ולא הלך לאיבוד, ועימות עורך דין, מצב לא טוב.

חוה ראובני: לכן אנחנו ייצרנו תהליך ייחודי לסוחרים, סוחר מורשה יכול לרשום רכב על שמו, בשני תנאים, שהוא ישלם אגרה מופחתת של העברת הבעלות, 30 שקל במקום 177 ורשיון הרכב יהיה מופקד, והוא ישתמש ברשיון סחר.

חוה ראובני: והתקנות שלנו שנמצאו פה מתייחסות לרשיון סחר כשרשיון סחר לצורך העניין זה מין רשיון רכב צף שמשמש את הסוחר לכל רכב שהוא נוסע בו במסגרת המסחר שלו.

חוה ראובני: הסוכריה שנתנו תמורת זה הייתה שאת ההעברה הזאת אנחנו לא נספור כיד.

חוה ראובני: התוצאה של זה הייתה שכשסוחר קנה רכב למגרש, הוא רשם אותו על שמו בהנחה, רשיון הרכב הופקד, הסוחר יכול היה להראות אותו לקונים הפוטנציאלים תוך נסיעה עם רשיון סחר שתיכף נדבר עליו בתקנות ההמשך - - -

דוד טל: כמה זמן הוא יכול לנסוע עם רשיון סחר כזה?

חוה ראובני: בלי הגבלת זמן, אבל יש יומן נסיעות, אנחנו נגיע לזה.

חוה ראובני: הוא צריך לנהל רישום מדוייק של הנסיעות שהוא עושה, ואז כשהוא מוכר את זה, בעל הרכב הקודם, מי שמכר לסוחר יצא מהתמונה וכשנמצא הקונה זה מועבר על שמו, ולא היה לנו יד.

דוד טל: אנחנו עלולים לרמות את הקונה כאן.

דוד טל: אם יצוייר למשל שאותו סוחר רכב נהג ברכב שנה.

דוד טל: אני יכול לקנות רכב כזה אחרי שלאה קנתה אותו אחרי חצי שנה, והיא רשומה כיד, רק חצי שנה, וזה נוהג לי שנה על הרכב.

חוה ראובני: הוא רואה את התאריך שבו הבעלות עברה על שם הסוחר, הוא יכול לבקש לראות את מד הנסיעות לדעת מה נעשה עם הרכב הזה בינתיים.

חוה ראובני: בעל הרכב עכשיו הוא הסוחר, מגרש מכוניות והרשיון מופקד כך שמותר לנסוע בו רק על בסיס רשיון סחר.

אמנון כהן: מה כל כך ביג דיל ביד הזאת, עדיף שיהיה יד וזהו.

חוה ראובני: זה שווה כסף.

חוה ראובני: לו דעתי נשמעת היו מפסיקים לרשום ידיים.

אמנון כהן: היום במשפחה אחת נוהגים 4 5 אנשים.

אורי דיגמי: קונים אוטו, לא את העבר שלו ואת הידיים שהיו.

אילן ליבוביץ: אין שום הבדל מבחינת האוטו, אם הייתי יד שלישית וכל הזמן אשתי נהגה עליו או שהייתי יד שלישית וכל הבנים שלי נהגו עליו, בוודאי שיש הבדל.

אמנון כהן: יש הבדל אבל הוא לא מתבטא.

אילן ליבוביץ: זה לא מתבטא, נכון, לכן צריך לבטל אותו.

אמנון כהן: לכן לא צריך ידיים, בואו נבטל את הידיים.

חוה ראובני: אבל הידיים לא מופיעות בתקנות, זה עניין מינהלי.

חוה ראובני: בכל אופן, מאז שנודעה התקנה ההיא והיא קיימת, כתוצאה מהדבר החדש הזה, התרבו מאוד סוחרי הרכב המורשים.

חוה ראובני: אין חובת רישוי אבל עכשיו זה נהיה כבר כדאי ואז אמרנו שצריך להסדיר בצורה הרבה יותר הדוקה מי מקבל את התנאים לקבלת רשיון סחר ואת הפיקוח עליהם.

אמנון כהן: בואו נבטל את הידיים, בואו נכניס תקנה - - -

אילן ליבוביץ: אתם התרגלתם להסדיר את כל הנושא של המסחר ברכב משומש.

אילן ליבוביץ: גם משרד התחבורה - -- -

חוה ראובני: אני לא חושבת שצריך לחייב ברשיון כדי לסחור ברכב משומש יותר משצריך רשיון בשביל לסחור בתכשיטים.

אורי דיגמי: למה את חושבת כך?

אורי דיגמי: אני מתעסק ברכב 34 שנה בתוקף תפקידי, אני יושב ראש איגוד סחר רכב בישראל ואני הבעלים של חברה שנקראת ביי אנד דרייב, אנחנו גם עוסקים בליסינג.

אורי דיגמי: אז אם אני קונה רכב והרכב שוכב אצלי, האוטו בן 7 שנים, האוטו עשה טסט לפני שנה, הוא שוכב אצלי שנה במגרש ואני מוכר את האוטו.

אורי דיגמי: הטסט מוקפא והכל מוקפא.

אורי דיגמי: למה לא צריך לבדוק אותי ולדעת מי אני?

אורי דיגמי: אולי מכרתי אותו בלי ברקסים, אולי האוטו לא בסדר.

אורי דיגמי: היום רכב נכנס למוסך מורשה, אם יש בעיה עם ברקסים, המוסך בהוראת חוק אסור לו לשחרר את האוטו אם הקליינט אומר אין לי כסף, הוא צריך לדווח למשטרה שהוא לוקח את האוטו בכוח.

אורי דיגמי: אז אני יכול למכור אוטו ב- 300 אלף שקל או 200 אלף שקל ואף אחד לא מחייב אותי לתת איזו הצהרה שהאוטו תקין.

אורי דיגמי: איזו הצהרה שמאחוריה עומד גיבוי, אז עובדים כל מיני סוחרים.

אמנון כהן: אבל הקונה רשאי לבדוק את הרכב.

אורי דיגמי: אין בעיה, אבל אם הוא לא רוצה לבדוק.

אורי דיגמי: אז אתה חושב שלמכור דלק צריך רשיון, למכור תרופות צריך רשיון, להיות רופא צריך רשיון, להיות רואה חשבון צריך רשיון, תיווך דירות צריך רשיון, למה סחר ברכב או גראג', אדם שקונה מכונית משומשות, יבואן צריך רשיון להיות יבואן לקנות חדש ולמכור חדש, ואנחנו שמתעסקים בישן לא צריכים רשיון.

חוה ראובני: דבר ראשון יש כאן סדרה של תיקונים שמתייחסים לדבר הזה והראשון בהם זה לבקש, מי שרוצה רשיון סחר, לבקש כאמור בתקנה 15 ב' 1-3 או מבעלי התאגיד, דהיינו מינימום תעודת יושר שאולי היו לו הרשעות פליליות שרלוונטיות לעיסוק לפי התעודה.

חוה ראובני: מי שהורשע למשל בזיוף רכב אז יש לו הרשעות קודמות ואנחנו מבקשים להסמיך אותנו שלא לתת לו רשיון סחר.

אורי דיגמי: אני לא הבנתי את זה.

אורי דיגמי: היום גם כדי לקבל רשיון סחר אנחנו צריכים להוציא תעודת יושר, בעל העסק צריך להוציא תעודת יושר.

חוה ראובני: אין לזה בסיס בתקנות היום.

חוה ראובני: אנחנו רוצים לעגן את זה, זה בנוהל בלבד.

אורי דיגמי: כפי ידיעתי אין לי אף חבר בלשכת המסחר שיש לו תו סחר והוא לא עבר את זה, כולם עברו את זה.

חוה ראובני: זה נעשה מכוח הוראת נוהל, אנחנו רוצים להגיע - - -

אורי דיגמי: יש תקנה אחת שהיא בעיה חוה, שאומרת שהיה בנוהל שהוא יכול אם ב-7 השנים האחרונות לא הייתה לו הרשעה, אני חושב לא רק ב-7 שנים האחרונות, אלא בכלל, הוא צריך תעודת יושר נקייה לעסוק בסחר רכב ולא רק 7 שנים אחרונות.

אמנון כהן: זה החוק שקובע, 7 שנים.

אורי דיגמי: לא, זה נוהל.

חוה ראובני: לא זה גם בתקנות היום, אי אפשר לפקוד על אדם לנצח טעות שעשה.

אמנון כהן: הוא שילם את חובו לחברה, נגמר הסיפור, אתה רוצה להעניש אותו כל החיים, 7 שנים מספיק.

לאה ורון: תקנה 8 אושרה.

חוה ראובני: תקנה 9.

חוה ראובני: תקנה 294 לתקנות העיקריות בטלה, מה שכתוב בה יעוגן בצורה קצת אחרת בהמשך.

חוה ראובני: התקנה הזאת מחייבת את רשות הרישוי למסור ביחד עם רשיון הסחר שתי לוחיות זיהוי כאמור בתוספת השלישית יומן נסיעות.

חוה ראובני: רשות הרישוי לא צריכה למסור פח, את הפח והנייר צריך שהסוחר ידאג לתת.

לאה ורון: תקנה 9 אושרה.

חוה ראובני: 10.

חוה ראובני: בתקנה 295 לתקנות העיקריות, במקום הסיפא המתחילה במילים "לוחיות הזיהוי" יבוא "לוחיות זיהוי כאמור בתוספת השלישית", זו השלמה של התיקון הקודם כי כיום זה אומר הלוחיות שנמסרו כאמור ב-294, אז כיון שלא מוסרים צריך להדגיש.

לאה ורון: תקנה 10 אושרה.

חוה ראובני: 11.

חוה ראובני: במקום תקנות 296 ו- 297 לתקנות העיקריות יבוא, אגרה ותעודת ביטוח.

חוה ראובני: 296.

חוה ראובני: לא יינתן ולא יחודש רשיון סחר אלא אם כן שילם המבקש את האגרה הקבועה בפרט 13 לחלק ג' של התוספת הראשונה והצהיר כי ברשותו תעודת ביטוח המכסה שימוש ברשיון סחר לשם נסיעה ברכב.

חוה ראובני: יומן הנסיעות, 297.

חוה ראובני: א'.

אורי דיגמי: מה זה הצהיר?

אורי דיגמי: זה לא נכון הצהיר, הוא צריך הרי להראות שיש לו תעודת ביטוח.

חוה ראובני: יש ויכוחים על מה זה הביטוח, הוא יצהיר, שידאג לעצמו לביטוח.

חוה ראובני: השאלה מה מתאים זה אחריות שלו.

אמנון כהן: אוקי, את מקריאה עכשיו עד סעיף 12, כולו.

חוה ראובני: יומן הנסיעות 297, א'.

חוה ראובני: בעל רשיון סחר ינהל יומן לרישום נסיעות שבהן משתמשים ברשיון הסחר ובו יפורטו תאריך ושעת הנסיעה, המקום שממנו יצא הרכב, יעד הנסיעה ושם הנוהג, להלן יומן נסיעות.

חוה ראובני: ב.

חוה ראובני: בעל רשיון סחר יפרט ביומן הנסיעות ויאמת בחתימתו את השמות ומספרי הזהות של המורשים מטעמו לערוך בו רישומים ומועד מתן ההרשאה, ואת השינויים ברשימת המורשים ומועדי עריכתם.

חוה ראובני: ג.

חוה ראובני: לא ינהג אדם ולא יתיר בעל רשיון סחר נהיגה ברכב תוך שימוש ברשיון סחר אלא אם כן נרשמה הנסיעה ביומן הנסיעות לפני התחלת הנסיעה והרישום נחתם בידי בעל הרשיון או מי שהוא הרשה לכך בהתאם לתקנת משנה ב'.

חוה ראובני: ד.

חוה ראובני: יומן הנסיעות יימצא תמיד ברכב בעת הנסיעה ויישמר אצל בעל רשיון הסחר למשך שנה ממועד הנסיעה האחרונה שרשומה בו.

דוד טל: מה המטרה של כל היומן הזה?

חוה ראובני: לרכב הזה אין רשיון רכב בעצם.

חוה ראובני: הרכב הזה רשיון הרכב שלו מופקד.

חוה ראובני: יש לסוחר רשיון רכב צף.

חוה ראובני: היום הוא משמש לרכב הזה, מחר לרכב ההוא.

אמנון כהן: הרשיון הצף הוא לא אישי לרכב?

חוה ראובני: לא זה רשיון של הסוחר שיכול לשמש לכל אחת מהמכוניות.

חוה ראובני: הוא יכול לשמש מטבע הדברים - - -

אמנון כהן: אז יש לו את היומן הזה שהוא רושם - - -

חוה ראובני: בכל רגע נתון לרכב אחד.

חוה ראובני: וגם אי אפשר להשתמש ברשיון סחר לכל נסיעה שרוצים, המטרות של זה מוגבלות בהגדרה.

דוד טל: אני חוזר על השאלה, מה מטרת היומן?

חוה ראובני: היומן מטרתו בהקשר הזה לעקוב אחרי איזה נסיעות נעשו, באיזה רכב השתמשו ברשיון סחר, שלא ישתמשו ב-2 מכוניות באותו רשיון סחר פעמיים בו זמנית.

חוה ראובני: מי נסע?

חוה ראובני: לאיזו מטרה?

חוה ראובני: מאיפה לאיפה?

חוה ראובני: זה מתייחס לשאלות שעלו פה קודם על הרכב שנמצא במגרש שנה והקונה לא יודע מה נעשה בו, זה מאפשר לעקוב על השימוש שנעשה ברכב בזמן שהוא במגרש.

אמנון כהן: יש עוד הערות?

אמנון כהן: תקנה 11 מאשרים.

אמנון כהן: הלאה, 12.

חוה ראובני: אם יורשה לי אדוני היושב ראש, אני אקפוץ רק לסוף למשהו שקשור.

חוה ראובני: סעיף 24.

חוה ראובני: זה תיקון טכני.

חוה ראובני: עמוד 5.

חוה ראובני: פשוט כיוון שהלוחיות עברו מתקנה 294 ל-295 אז בכותרת של התוספת השלישית מבוקש להחליף במקום תקנה 294 תבוא תקנה 295, זו השלמה טכנית.

לאה ורון: תקנה 24 אושרה.

אמנון כהן: אנחנו ממשיכים סעיף 12.

עוז חיים: אני עוז חיים מלשכת המסחר.

עוז חיים: יומן הנסיעות היום נתקבל ממשרד הרישוי מאגף הרישוי.

עוז חיים: כל אימתי שיומן מסתיים מחזירים את היומן הישן ומקבלים יומן חדש.

עוז חיים: ניתן להבין מכאן שהשיטה הזו ממשיכה.

חוה ראובני: לא.

חוה ראובני: אני מבקשת להבהיר.

חוה ראובני: קודם כל הוא לא מתקבל ממשרד הרישוי אלא הסוחר צריך לדאוג לו בעצמו.

חוה ראובני: וכשהיומן נגמר, תקנת משנה ד' אומרת, יישמר אצל בעל רשיון הסחר למשך שנה ממועד הנסיעה האחרונה שרשומה בו.

אורי דיגמי: אבל אני חייב להחזיק את היומן באוטו, או שהיומן יוכל להיות מנוהל במשרד?

חוה ראובני: יומן הנסיעות יימצא תמיד ברכב בעת הנסיעה.

אורי דיגמי: אז עכשיו מה שיקרה, אם כל אחד יעשה לעצמו יומן, אז כל אחד יגיד לעצמו מה זה יומן תיקני.

אורי דיגמי: היום יש יומן שמשרד התחבורה מנפיק אותו לכולם וזה יומן אחיד.

אורי דיגמי: מחר כל אחד יצטרך לעשות לעצמו יומן, כל אחד יכתוב איזה יומן שמתחשק לו.

חוה ראובני: כל זמן שזה עומד בדרישות של התקנה הזאת.

אורי דיגמי: אבל זה לא עובד, את באה לחסוך את הספר הזה שמשרד התחבורה נותן.

אורי דיגמי: בצה"ל הפסיקו את היומן נסיעות הזה בשלטים במבחן, גם לצה"ל יש שלטים במבחן.

אורי דיגמי: הם הפסיקו יומן נסיעות לגמרי.

אורי דיגמי: מה צריך את היומן נסיעות?

אורי דיגמי: יש שלט במבחן, אני בעל העסק, אני אחראי על השלט, מי שנוהג באוטו אני אחראי, מכירים אותי בכל דבר, בשביל מה לנהל את יומן הנסיעות הזה?

אורי דיגמי: מה זה נותן?

שוקי שדה: קודם כל מה שעשינו כאן הוא שהלכנו לטובת הסוחרים בעניין הזה.

שוקי שדה: אנחנו אמרנו ולא אחזור על מה שאמרה עורכת הדין ראובני בעניין מה הצורך אלא מה הפעולה.

דוד טל: אגב, הצורך מאוד לא משכנע, בלי לפגוע בכבודה של היועצת המשפטית.

דוד טל: מאוד לא משכנע, מבחינתי כל זה מיותר.

שוקי שדה: לא, שום דבר לא מיותר ואנחנו נסביר.

שוקי שדה: מה שקורה נכון להיום ברגע שהרכב מגיע לתהליך של הסוחר, הפעולה או הנהיגה או הנסיעה של הרכב במסגרת, אותו מתקן שהוא היה, אותו סוחר, חייב להירשם על מנת שאדם שבא לקנות את הרכב ורוצה לדעת מה הוא עשה תקופה של חצי שנה במגרש.

דוד טל: סליחה, אתה מדבר ברצינות אדוני?

דוד טל: אתה הולך לקנות רכב אתה רואה קילומטראז'.

דוד טל: אז חשוב לך אם הוא נסע מרחוב יפו לרחוב שינקין או שחשוב לך שהוא עשה 30 אלף ק"מ בחצי שנה.

שוקי שדה: מה שקורה הוא שברגע שאתה קונה רכב מסוחר, לא מאדם פרטי, בהחלט יש בקשה רבה מאוד לראות מה הרכב הזה עשה, ברגע שאתה קונה מסוחר.

דוד טל: יש לך קילומטראז'.

שוקי שדה: קילומטראז' לא מספיק.

שוקי שדה: הם רוצים לדעת כמה זמן הרכב אצלך הסוחר, מי היו הבעלים הקודמים - - -

דוד טל: את זה ניתן לראות.

שוקי שדה: נכון, אבל אני אומר, זה בתוספת של מה שקורה במהלך הנסיעה, מה הוא עשה חצי שנה.

שוקי שדה: למה לא מכרת אותו חצי שנה?

שוקי שדה: כל הדברים האלה, חלק מהם לגבי מהות הנסיעה רשומה בספר.

דוד טל: סלח לי, אל תתמקד בזה, אתה פשוט לא מצליח לשכנע אותי, עכשיו אתה משכנע אותי להצביע נגד זה.

דוד טל: באמת.

דוד טל: תסביר לי בבקשה מדוע חשוב אם הוא נוסע מראשון לציון לשכונת רמת אליהו פעם אחת בבוקר ומראשון לציון לתל אביב, זה יותר חשוב מאשר שאני אומר שנסעתי 20 אלף ק"מ או עשרת אלפים ק"מ.

שוקי שדה: אולי חוה תוסיף.

חוה ראובני: אני אוסיף.

חוה ראובני: 1, רשיון סחר אפשר להשתמש בו בכל עת ברכב אחד.

חוה ראובני: זה מאפשר לי לפקח שהסוחר לא קנה 10 מכוניות נוסעות על רשיון סחר אחד בו זמנית.

לאה ורון: זאת אומרת שזה רשיון סחר לכלי רכב.

דוד טל: לא זה מה שאמרת קודם, חוה, קודם אמרת שהוא צף והוא יכול בעצם לנסוע עם הרשיון הזה על כל כלי רכב אחר.

חוה ראובני: אבל בכל רגע נתון רק ברכב אחד.

חוה ראובני: היומן נסיעות עוזר לי לפקח על זה.

דוד טל: סליחה, מבלי לפגוע במשרד התחבורה, אתם מפקחים על זה?

דוד טל: אתם לא מצליחים לפקח על 10 אחוז מהחוקים, אתם מפקחים על זה?

דוד טל: מה את מדברת?

דוד טל: זה מה שמעניין אתכם?

דוד טל: אם זה היה באמת חשוב כפי שאומר השר שלך על הבטיחות אז אני מבין, אבל זו סתם בירוקרטיה, ואני דווקא נמצא בצד השני בדרך כלל, וגם את יודעת את זה.

דוד טל: אבל זו סתם בירוקרטיה להעמיס על כל מיני גורמים.

חוה ראובני: גם המשטרה מעוניינת ביומן הנסיעות הזה.

דוד טל: שתסביר גם למה.

שוקי שדה: בהחלט רצוי לציין שלרכב הזה אין רשיון.

שוקי שדה: הרשיון שלו לא נמצא אצלו.

דוד טל: את זה הבנתי.

שוקי שדה: ברגע שאין לרכב הזה רשיון חשוב שתהיה איזו אמת מידה לבקרה על הרכב.

שוקי שדה: מה הוא עשה בתקופה שאין לו רשיון.

שוקי שדה: וכל אחד רוצה, גם אתה, אם אתה מגיע לסוחר וקונה מסוחר, אתה רוצה לדעת מה הרכב הזה עשה באותה תקופה כאשר אין לו רשיון.

דוד טל: אז מה?

דוד טל: באיזה רכב שיש לך רשיון הקונה יודע מה נעשה בו?

דוד טל: תענה לי על זה.

אמנון כהן: חבר הכנסת דוד טל, מדברים פה על סוחר.

דוד טל: אני מכיר את זה, הייתי בעסקים האלה, אני לא רוצה לפרט פה.

אמנון כהן: אז אני אומר, עוד איזושהי בקרה שתהיה ללקוח, לאותו אזרח שרוצה לרכוש את הרכב כאשר הרכב עמד תקופה מסוימת, חצי שנה, 8 חודשים - - -

דוד טל: הוא לא מקבל שום אינדיקציה שאדם אחר שקונה אוטו מקבל אותה.

אמנון כהן: אבל אם הוא רוצה שיהיה לו.

אמנון כהן: משטרת ישראל ,בבקשה.

שולמית שמעון: שני דברים.

שולמית שמעון: כל הנושא הזה של רשיון סחר וסחר ברכב, אנחנו צריכים לצאת מנקודת הנחה שאין לרכב הזה כרגע רשיון רכב.

שולמית שמעון: הטופס של רשיון הרכב מוגדר בפועל לצורך מטרה ספציפית כשהוא נע על הכביש, ונקבע בהוראות החוק לאיזה מטרות מותר לו לנוע על הכביש.

שולמית שמעון: אם אני אוותר על רשיון הסחר, על היומן של רשיון הסחר, בעצם מה מונע ממני כרגע, אני מדברת עלי כאזרחית, לקחת מונית, לקנות מונית שהיא רכב לצרכים יעודיים בכלל, מרצדס, ולנוע בו בלי רשיון רכב, בלי מעקב לגבי התנועה שלו, והייתה תקופה מסוימת שעלינו על זה במשטרה שמוניות ככה בדרך הזו נעות בכבישים עם, במרכאות כפולות, רשיונות סחר לא תקינים, ומוכשרים - - -

אמנון כהן: רכב במבחן.

שולמית שמעון: רכב במבחן.

לאה ורון: גברת שמעון, את עונה על דבר אחד, על כך שצריך להגביל את פרק הזמן של רשיון הסחר ואולם לא ניתנה תשובה לשאלתו של חבר הכנסת טל, מדוע נדרש היומן?

שולמית שמעון: היומן בעצם מתעד את תנועת הרכב לצורך הוראות החוק.

דוד טל: את מי זה מעניין?

שולמית שמעון: המחוקק קבע מפורשות מה הייעוד שלו.

שולמית שמעון: הוא קבע שהתנועה של היומן היא לצורך בדיקת הרכב, ולא צריך גילוי משפחתי, ומי יסע ברכב, המוכר, הקונה?

שולמית שמעון: ויש הגדרה ספציפית שלא כל אדם שרוצה יכול לנסוע ברכב.

דוד טל: גבירתי, את נאיבית?

דוד טל: או שמא את באמת לא יודעת שכל אלה שיש להם את הרשיון הזה נוסעים עם הרכב מהמוסך הביתה ומהבית בבוקר באים חזרה למוסך.

שולמית שמעון: אז כשרואים את אותו ילד צעיר, הבן של בעל המוסך, חייב להיות רשום הייעוד של הרישום הזה, זה תנועת הרכב כמו שהיא מוגדרת בחוק ואם זה מעבר לזה, מדווח בהתאם.

דוד טל: כמה תלונות כאלה אתם במשטרה טיפלתם באנשים כאלה שנסעו לא בהתאם לתקנה הזאת?

שולמית שמעון: אם אדרש אביא את הנתונים בישיבה הבאה.

דוד טל: אני כבר אומר לך מראש, אפס, נאדה.

שולמית שמעון: לא, זה נאכף.

דוד טל: שום דבר.

אמנון כהן: סעיף 12.

דוד טל: זה אושר או לא?

אמנון כהן: אנחנו אישרנו את זה כבר.

דוד טל: לא, אני מתנגד לזה.

לאה ורון: אז זו בקשה להצבעה מחדש.

אמנון כהן: לא, אני אבקש רביזיה, נצביע מתי שיהיה לי זמן.

דוד טל: לא מתי שיהיה לך זמן, אתה מתכוון מתי שיהיה לך רוב.

אמנון כהן: סעיף 12 בבקשה.

חוה ראובני: בתקנה 318 א' לתקנות העיקריות.

חוה ראובני: 1.

חוה ראובני: בתקנת משנה ב', א, בפסקה 2, אחרי, חד תחמוצת הפחמן CO יבוא, בסיבובי סרק.

חוה ראובני: ב.

חוה ראובני: אחרי פסקה 2 יבוא, 3.

חוה ראובני: ברכב המונע במנוע בנזין ששנת ייצורו 1995 או אחריה, לא תעלה תכולת חד תחמוצת הפחמן CO בגזים הנפלטים מהרכב כאשר מהירות סיבוב המנוע 2000 סיבובים לקה לפחות, על 0.3 % וערך הלמבדה יהיה בין 0.97 ל- 1.03. 2.

חוה ראובני: אחרי תקנת משנה ב' יבוא, ג, הבדיקות האמורות בתקנת משנה ב' יבוצעו בהתאם להנחיית הקהילה האירופית EC 96/96 ובמכשיר בהתאם להנחייה האמורה שאישרה מעבדה מוסמכת.

חוה ראובני: אני מבקשת להזכיר שנערכו שני דיונים ארוכים בתקנה הזאת בישיבות קודמות.

חוה ראובני: מדובר בתקנות שמיועדות לשפר את הנושא של פליטת מזהמים מכלי רכב ולקבוע סטנדרטים שנוהגים באירופה כבר קרוב ל-10 שנים.

חוה ראובני: רכב בנזין, לא דיזל, משנת ייצור 1995 ואילך, יידרש לעבור עוד בדיקה בטסט השנתי, לבדוק שהממיר - - -

אמנון כהן: למה עוד בדיקה?

אמנון כהן: למה לא בתוך בדיקת הטסט השנתי?

חוה ראובני: זו בדיקה חדשה שלא קיימת היום בטסט.

אמנון כהן: כמה זה יעלה לאזרח?

חוה ראובני: 24 שקלים, נכון ללפני מספר חודשים.

חוה ראובני: זה יוסיף עוד רבע שעה לטסט ו-24 שקלים, הדבר סוכם.

חוה ראובני: המטרה היא שאנחנו רצינו לשפר את איכות האוויר במדינת ישראל, החל משנת 95 אנחנו דורשים כל רכב בנזין שמיובא לארץ שיבוא ממיר קטליטי.

חוה ראובני: אין טעם בדרישה הזאת אם אנחנו לא נמשיך להקפיד שכלי הרכב האלה, הממירים שלהם יהיו תקינים ואכן יבצעו את התפקיד שלהם.

אמנון כהן: היום, אותו מודל 2000 הם תקינים?

חוה ראובני: אנחנו לא יודעים כי זה לא נבדק.

אמנון כהן: כמה עולה ממיר כזה לשים ברכב?

אמנון כהן: חוה ראובני: הנתונים הועברו לוועדה לקראת הישיבה הקודמת, הטווח, תלוי כמובן ברכב, הנתונים הם מקורי בממוצע 2800 ₪, תחליפי בממוצע כ- 1050 ₪, יש כמובן רכבים שזה עולה יותר, אולי יש רכבים שזה עולה פחות.

אמנון כהן: אדם שקונה רכב צריך להביא בחשבון גם עלות חלפים.

אמנון כהן: אנחנו חושבים שאין טעם לחייב אנשים להתקין ממיר קטליטי אם ברגע שהממיר הזה מתקלקל הוא נשאר מקולקל והרכב מתחיל לפלוט מזהמים, צריך לפקח.

אמנון כהן: אנחנו רוצים למנוע מכלי הרכב לפלוט מזהמים, צריך לבדוק את זה.

דוד טל: את יכולה להסביר לי איך הלמבדה עולה על אחד?

חוה ראובני: זה כבר טכני מדי בשבילי, אני מציגה את האספקט המשפטי לצד המידתי.

דוד טל: עם כל הכבוד אני לא מכיר אבל היא יכולה להפנות למי שהיא רוצה.

דוד טל: יש כאן מישהו שמוכן להסביר.

חוה ראובני: מר שמעון אברהם מנהל תחום תחזוקה במשרד התחבורה.

שמעון אברהם: אם נחזור רגע אחד לסעיף 2 שבעצם מגדיר מה זה למבדה, זה אומר שהערך שמתקבל ביחס שבין כמות האוויר והדלק הנכנסים בפועל.

שמעון אברהם: אם כמות האוויר והדלק צריכה להיות בנפח 1 , 15, אם היא פחות או יותר זה מתבטא בלמבדה.

שמעון אברהם: הלמבדה גם קוראת בעצם - - -

דוד טל: אני מבין כשזה פחות אבל אני לא מבין איך זה יותר.

חוה ראובני: יותר אוויר.

שמעון אברהם: לכן גם הכנסנו את ההגדרה בסעיף 2 - - -

דוד טל: יש לך רוב היושב ראש, אם אתה רוצה אתה יכול להצביע על הרביזייה, אילן ליבוביץ חזר.

אמנון כהן: אל תדאג, אני אעשה את ההצבעה מתי שאני אעשה.

שמעון אברהם: אני הבאתי פה גם את ההנחיות של של השוק האירופי המשותף.

שמעון אברהם: משנת 96 הנושא של זיהום אוויר הוסדר באירופה, אני חושב שכבר הגיע הזמן שגם אנחנו - - -

אמנון כהן: יחד עם זאת אני לא רוצה להטיל גזרות חדשות על עם ישראל.

שמעון אברהם: כמה כבר עולה ממיר, היום ממיר תחליפי בין 800 ל-1000, 1200 שקל.

אמנון כהן: 4100 כתוב לי פה.

שמעון אברהם: זה מקורי.

שמעון אברהם: היו"ר אמנון כהן: בסדר, אוטו ששנתיים על הכביש אני לא אשים מקורי?

חוה ראובני: במודל ששנתיים על הכביש לא צריך להחליף כי זה לא אמור להתקלקל.

חוה ראובני: משנת 95 זו חובה.

שמעון אברהם: כל אוטו שמגיע לארץ מ-95 יש בו ממיר.

לאה ורון: כל עשר שנים צריך להחליף את הממיר הקטליטי, במקרה הטוב זה 10 שנים, זה מה שכתוב במסמך.

אמנון כהן: תן לי להבין.

אמנון כהן: היום רכבים שנמצאים במדינת ישראל, איזה מהם אין להם את הממיר?

שמעון אברהם: מתחת ל-95.

אמנון כהן: לא משנה מאיזו מדינה הגיעו?

שמעון אברהם: לא חשוב, אבל מאלה שהגיעו אחרי 95 למדינה, היו חייבים ממיר קטליטי.

שמעון אברהם: רק מה קורה?

שמעון אברהם: בינתיים כמו כל חלק שמורכב ברכב הוא עלול להתקלקל ואנחנו לא בדקנו את זה - - -

אמנון כהן: כלומר יש כאלו מקולקלים.

שמעון אברהם: יתכן מאוד, מה שאזרחים עשו בדרך כלל, פירקו את הממיר הקטליטי, כי אז בזמנו היה יקר מאוד, ובמקומו הכניסו דוד רגיל.

שמעון אברהם: ובבדיקה אנחנו לא יכולים לאתר את זה.

שמעון אברהם: אם אנחנו נעשה את הבדיקה כפי שהיא מוצעת בעדכון התקנה וכפי שנעשה כיום בשוק האירופי המשותף בהנחיות שהוא הוציא בשנת 96, נוכל גם לאתר את אלה שהחליפו במקום ממיר קטליטי ושמו דוד רגיל.

אמנון כהן: ממתי זה ייכנס לתוקף?

שמעון אברהם: חצי שנה מהיום שיאושר.

אמנון כהן: לא, אני רוצה שבטסט יבדקו.

חוה ראובני: כן, כל שנה בטסט.

חוה ראובני: אדוני היושב ראש, התפיסה שלנו היא שרכב צריך להיות תקין.

חוה ראובני: אדם שקונה רכב, אדם שמחזיק רכב יודע שיש עלויות תחזוקה ואי אפשר להגיד שכיוון שמתקלקל מתקלקל.

חוה ראובני: זה דבר שיש לו השפעה אולי לא על בטיחות בדרכים אבל יש לו השפעה משמעותית על בריאות הציבור ולכן אנחנו חושבים שראוי לדרוש מהציבור שהרכב יהיה תקין גם מהבחינה של הזיהום הסביבתי שהוא יוצר.

אילן ליבוביץ: השאלה אם אתם יודעים מבחינת הסטטיסטיקה, כמה רכבים לא עומדים בבדיקות בתקנים האלה?

אמנון כהן: 800 אלף.

אמנון כהן: במדינת ישראל נעים היום 2 מיליון ו-100 אלף כלי רכב, מתוכם 800 אלף כלי רכב משנת ייצור 1995 ומעלה.

אילן ליבוביץ: זאת אומרת 800 אלף כלי רכב יש להם ממיר.

חוה ראובני: 800 אלף.

חוה ראובני: אנחנו מטילים את חובת הבדיקה על 800 אלף כלי הרכב האלה.

אמנון כהן: כלי רכב משנת 1994 שהגיע לטסט - - -

חוה ראובני: לא בודקים.

חוה ראובני: הגדרנו בתקנה ברכב המונע במנוע בנזין ששנת ייצורו 1995 או אחריה.

חוה ראובני: על הרכב הזה תחול חובת הבדיקה הנוספת, על ה-800 אלף כלי רכב האלה שיש בהם ממיר קטליטי.

אילן ליבוביץ: כמה מתוך אותם 800 אלף, אתם יודעים או משערים שלא עומדים בתקנים האלה?

אילן ליבוביץ: אתם מביאים איזשהו תקן שצריך לדעת אם כל המכוניות יכולות לעמוד בו.

חוה ראובני: ככה הם באו לארץ, זה הסטנדרט שדרשנו מהם ביבוא.

אילן ליבוביץ: אוקי הבנתי.

אילן ליבוביץ: כשהוא מיובא זה הסטנדרט.

אילן ליבוביץ: השאלה היא האם ככל שהרכב נוסע האם הממיר הקטליטי גורם לזה שאחרי שנה כשאת בודקת רכב שעמד בסטנדרט הזה כשהוא בא לארץ, האם אחרי שנה הוא עדיין עומד בסטנדרט הזה?

שמעון אברהם: כן.

שמעון אברהם: קודם כל אם ממיר קטליטי מתקלקל או נסתם יותר נכון, זה לא רק נושא של זיהום אוויר, הרכב לא נוסע.

שמעון אברהם: הנכונות מצד הציבור גם אם לא יתחשבו בזיהום אוויר להחליף את הממיר הקטליטי כי הרכב לא יכול לנסוע.

אילן ליבוביץ: אין ויכוח על זה, השאלה היא כמה מתוך ה 800 אלף רכבים האלה בסוף השנה הזאת יצטרכו להחליף את הממיר הקטליטי?

אבי גלנצר: אבי גלנצר מאיגוד מכוני הרישוי.

אבי גלנצר: איכות הסביבה יגידו לך שהם עשו בדיקה, גם אנחנו בודקים את זה תוך כדי בדיקות אחרות שאנחנו עושים.

אבי גלנצר: אחוז הממירים הקטליטיים הלקויים הוא נמוך מאוד.

אבי גלנצר: כשדיברו פה על חצי, 50 אחוז, זה לא כך, זה אחוזים בודדים, המספר הוא נמוך מאוד, חוץ מאשר אלה שחיבלו ברכב בכוונה, חיבלו אני אומר והכניסו פשוט במקום ממירים, כמו ששמעון אמר, הכניסו דודים רגילים והם ייכשלו בטסט כמובן, אבל עד היום לא היה לנו את הכלים לבדוק את זה.

אבי גלנצר: המכשיר הזה הוא מכשיר שהוא תקני בכל אירופה, הוא טוב מאוד, הוא מאתר מייד את הרכבים הלקויים ואני שוב אומר, אחוז הלקויים הוא נמוך מאוד.

אבי מושל: עשינו בדיקה ביחד עם הטכניון.

אבי מושל: בבדיקה הזאת בדקנו בצד הדרך, עצרנו כלי רכב באופן ספונטני ובדקנו האם הם יעמדו בבדיקה או לא.

אבי מושל: המשמעות לפי הערכה הזאת, סדר גודל שבין 100 ל-200 אלף כלי רכב יידרשו לבצע תיקונים כתוצאה מהפעלת הבדיקה, אבל לא כולם יצטרכו להחליף ממיר קטליטי, רק אחוז קטן, כמו שאומר אבי גלנצר, יצטרכו להחליף ממיר קטליטי, חלק גדול מהם יש להם תקלות אחרות ברכב שהיום לא בודקים אותו במבחן הרישוי השנתי והבדיקות האלה של הלמבדה יעלו על התקלות האלה ויתקנו אותם.

אמנון כהן: אוקי, בבקשה, אישרנו את הסעיף, כן, חבר הכנסת טל, סעיף 12.

אמנון כהן: חבר הכנסת ליבוביץ, תסתכל על סעיף 11, אם אתה יכול לחיות עם זה, אם תגיד שאתה יכול לחיות עם זה אז אני אעשה הצבעה על הרביזייה, אם תגיד שאתה לא יכול לחיות עם זה, הרביזייה תהיה במועד אחר.

אמנון כהן: היועצת המשפטית של הוועדה, בבקשה.

שמרית שקד: רק הערה, כאשר אנחנו מפנים להסכמים או הנחיות שלציבור אין נגישות אליהם, אנחנו כותבים בחוק או בתקנות שההסכמים האלה הופקדו לעיון הציבור, לפיכך אני מציעה גם כאן לכתוב: להנחיית הקהילה האירופאית EC 96/96 , שתופקד לעיון הציבור באגף הרכב של משרד התחבורה.

שמרית שקד: היו"ר אמנון כהן: בסדר.

שמרית שקד: חבר הכנסת ליבוביץ, תנהל בבקשה את הדיון בתקנה בסעיף 13 ואני כבר חוזר.

לאה ורון: רגע, התוספת אשר תופקד לעיון הציבור שביקשה עורכת דין שמרית שקד, מקובל וזה נכנס לפרוטוקול.

חוה ראובני: תיקון תקנה 322 לתקנות העיקריות, במקום תקנת משנה ו' יבוא, ו'.

חוה ראובני: לא יורכב ברכב ששנת ייצורו, 1.

חוה ראובני: עד 2005 צמיג המוגבל למהירות פחותה מהמהירות המירבית מתוכננת של הרכב ובלבד שבמונית, ברכב נוסעים פרטי וברכב פרטי דו שימושי יכול שיורכב צמיג בדרגת מהירות S.

חוה ראובני: 2.

חוה ראובני: 2006 ואילך, צמיג שתכנן יצרנו ללחץ אוויר, לכושר העמסה ולמהירות הפחותים מאלה, שתכנן יצרן הרכב.

חוה ראובני: אני אסביר.

חוה ראובני: הצמיגים מדורגים לדרגות שונות לפי המהירות והעומס שהם מתאימים להם.

חוה ראובני: צמיגים לרכב פרטי דו שימושי, באופן חריג לגמרי בתקנות הקיימות אנחנו סוטים מדרישת היצרן ומאפשרים לשים צמיג נחות מדרישות היצרן.

חוה ראובני: אנחנו רוצים לעצור את זה - - -

דוד טל: זה פוגע בבטיחות?

חוה ראובני: הנתונים לא מצביעים על בעיה בטיחותית שנובעת מזה, עם זאת כמדיניות שצריך להתיישר עם הגדרות היצרן, היצרן יודע טוב ביותר מה מתאים לרכב ולכן אנחנו רוצים שהחל משנת ייצור 2006 כל רכב מכל הסוגים והמינים, הצמיג יהיה הצמיג שקבע היצרן בהגדרה.

חוה ראובני: זה השינוי המוצע, למעשה מה שאנחנו מבקשים להוסיף עד 2005, זה הקיים היום.

אמנון כהן: הסברת את 13?

חוה ראובני: כן.

אמנון כהן: מישהו נפגע כתוצאה מהתקנה?

יוסף נעים: שמי יוסף נעים ואני יושב ראש ועד הצמיגאים בישראל.

יוסף נעים: בנושא שהגברת אמרה שזה לא פוגע בבטיחות, זה לא נכון.

יוסף נעים: הקמנו מספר ועדות במשרד התחבורה ושמענו את כל העובדים מכל הענפים כולל סרטונים וחוות דעת של יצרני הצמיגים בעולם.

יוסף נעים: יצרני הרכב כותבים במפורש לכל המוסכים, במיוחד לנו באיגוד המוסכים ששלחו לנו את זה כתוב, אין לשנות את קוד המהירות ברכב ממה שקבע יצרן הרכב.

יוסף נעים: אני רוצה לחדד ולהגיד, כבר 13 שנה התקנה הזאת ואנחנו בתהליכים של הסברים.

יוסף נעים: ניקח מונית, מונית לוקחת היום 10 נוסעים, לא מה שפעם היו לוקחים 4 ו-7.

יוסף נעים: אוטו כזה אנחנו נשנה לו את קוד המהירות שהצמיג בנוי 10 אחוז קוד מהירות, 40 אחוז תרכובת החומר ועוד 50 אחוז הרבדים שתופסים את דופן הצמיג.

יוסף נעים: למעשה אם אנחנו לוקחים את הרכב שכל המשקל שלו נע על הדופן של הצמיג ולא על הסוליה, שאנחנו שמים צמיג בדרגת מהירות S עם המשקל של האוטו הצמיג הזה מתחמם ומתפוצץ, לא עומד בתקנים.

יוסף נעים: ניסיתי בכל כוחי לפנות לכל יצרן צמיגים ויצרן רכב בעולם.

יוסף נעים: אז יש שתי משמעויות, יצרני הרכב פוסלים על הסף, בשום פנים ואופן וההיפך הם אומרים, אם תהיה תאונה, אנחנו גם נדרוש שזה יהיה רשלנות תורמת של הצמיגאי שהרכיב את הצמיג הזה.

יוסף נעים: לעומת זה יצרני הצמיגים בשביל למכור יותר צמיגים, בשביל לא להשקיע ולא להיכנס לכל מיני סיטואציות של כסף, הם הולכים לנושא של מותר להרכיב את הצמיג הזה.

יוסף נעים: יבואנים רבים גם אומרים לצמיגאים, אל תדאגו, תרכיבו, אבל כשיש בעיה הם אומרים אני סך הכל סוכן, אני סך הכל יבואן, אני לא מבין בחוק.

יוסף נעים: יש לי פה דוגמא של משטרת ישראל שצמיגאי הרכיב צמיגים ב-99, 165 /70 /13 , הוא הרכיב צמיג אוויר, הרכב סטה מהכביש, התפוצץ, הנהג נהרג, זה היה סגן ראש עירייה בצפון.

יוסף נעים: המשטרה עצמה עצרה את זה שהרכיב באותו יום.

יוסף נעים: אבל מאחר וברשיון הרכב לא היה רשום 165 / 70 על 13 HR, הוא יצא נקי.

יוסף נעים: כלומר אם היה רשום ברשיון הרכב, אני כצמיגאי ועוד 600 כמוני היינו יודעים מה החוק מבקש מאיתנו ומבצעים את הפעולה.

יוסף נעים: ואם אני ארכיב היום צמיג שהוא בדרגת מהירות S ולרכב הזה מופיע דרגת מהירות V שהדרגה יותר חזקה והמבנה של הצמיג והכל, אני יכול לגרום לרכב הזה בסיבוב לאבד שליטה.

אמנון כהן: אז מה אתה מבקש, לא הבנתי, מה מפריע לך בתקנה?

יוסף נעים: ההיפך, אני מבקש לאשר - - -

לאה ורון: אבל לו היית מאפשר לוועדה היא כבר הייתה עוברת לתקנה הבאה.

יוסף נעים: חידדתי את מה שהיא אמרה שזה לא בטיחותי.

בני שטרום: שמי בני שטרום מחטיבת יבואני הצמיגים באיגוד לשכות המסחר.

בני שטרום: אני חושב שהתקנה הזו היא בעייתית מאוד.

בני שטרום: משרד התחבורה נתלה בזה שהיצרן הוא היודע, אז קודם כל היצרן מייצר צמיגים לכל העולם, ומה שהם מכניסים בישראל זה לא תופס כמעט, זה מגיע מעט מאוד.

בני שטרום: הנושא של צמיגים S או T בישראל יש מהירות מוגבלת, המקסימלית היא 110 קמ"ש לשעה.

בני שטרום: ולכן חלק מהצמיגים המשמעות אומרת שחלק מהציבור לא יחליף צמיגים.

בני שטרום: מה שפה מדובר זה להביא צמיגים בחלקם שיהיו יקרים הרבה יותר ללא צורך.

בני שטרום: ודבר נוסף, יש היום יבוא בעיקר ממדינה כמו סין לדוגמא, ששם הסימון על הצמיגים הוא לא אמין, אני לא אומר מזוייף, לא אמין, הם כותבים מה שאתה רוצה, אפשר שיהיה כתוב על הצמיגים צמיגי אמנון כהן, אני אומר את זה באחריות.

בני שטרום: ולכן תהיה פה בעיה מאוד גדולה מפני שהמחירים הם מאוד גבוהים, רק להבין, צמיג S הוא לא הרלוונטי בדרך כלל בישראל.

אמנון כהן: מה אתה מציע?

בני שטרום: אני מציע שכיוון שבישראל יש קוד מהירות מסוים, המקסימלי כרגע 110, שמה שיהיה לא פחות מהמהירות, מכון תקנים אין לו כלים בישראל לבדוק צמיגים, אכן נכון הוא היום לשחרר צמיגים ליבואנים או ליצרן הרכב ליצרן הצמיגים המקומי, אבל מכון התקנים והטכניון ששניהם מורשים, להם אין.

בני שטרום: כשהם רוצים לבדוק צמיג הם שולחים - - -

אמנון כהן: איך אתם בודקים צמיג?

שמעון אברהם: אנחנו לא נותנים אישור לשחרר יבוא של מכולה כשמכון התקנים לא בודק.

שמעון אברהם: יש לו את הכלים לבדוק, אני לא נציג הטכניון ולא מכון התקנים כדי להראות לך, אבל הם עושים את כל הבדיקות הנדרשות על ידינו.

אמנון כהן: מה אתה מציע?

בני שטרום: אני במקרה עובד עם זה מקרוב.

בני שטרום: אני מציע הצעה שאומרת, לא ניתן להרכיב על רכב צמיג מאינדקס מהירות נמוך מהמהירות המקסימלית של הרכב כפי שמדווח על ידי יצרן הרכב.

בני שטרום: דוגמא, אני הוצאתי דוגמא מהאינטרנט.

בני שטרום: יונדאי גץ או מאזדה, מכוניות ישראליות פופולריות.

בני שטרום: יש פה גם מידת הצמיגים וגם המהירות המירבית 163 קמ"ש לשעה.

בני שטרום: זה לדוגמא תופס בקטגוריה T.

בני שטרום: אין צורך לעשות לו H.

בני שטרום: דרך אגב, לא אכניס אתכם לנושא צמיגים, יש פה צמיגאים ותיקים, הצמיגים האחרים, H לדוגמא השחיקה שלו היא גבוהה יותר.

בני שטרום: ואם אכן אני גם מסבך את בעל הרכב, הוא גם ישלם יותר, הוא גם יחזיק צמיגים פחות זמן מאשר צמיג אחר, לכן ההגדרה צריכה להיות מה המהירות שיצרן הרכב קבע ועל זה אין מחלוקת.

בני שטרום: אם המהירות לא עוברת את דרגת הצמיגים שזו H , זו הצעתנו ולא כפי שאומר יצרן הרכב.

אמנון כהן: מה אתה אומר שמעון אברהם, נציג משרד התחבורה?

אמנון כהן: אתה יכול לחיות עם זה?

שמעון אברהם: אנחנו לא נכנסים לשיקולים של יצרן הרכב.

שמעון אברהם: הוא קבע לגבי כל הרכבים את הצמיג, גם אם זה S או H או כל סימן אחר.

שמעון אברהם: צמיג שקוד המהירות שלו יותר גבוה, אני מקווה שאף אחד לא נוסע 210 קמ"ש בארץ, אבל ככל שקוד המהירות שלו גבוה יותר, דרך אגב, S כפי שמופיע בתקנות פה זה 180 ו- H זה 210.

שמעון אברהם: בדרך כלל, מה שבתי החרושת קובעים זה או S או H כשהיום הנטייה היא לקבוע את ה- H .

שמעון אברהם: זה לא אומר שנוסעים ב-210 ק"מ, זה אומר שהצמיג הוא באיכות יותר טובה גם במהירויות יותר נמוכות.

חיים מלאך: שמי חיים מלאך ואני מנכ"ל איגוד המוסכים.

חיים מלאך: ההצעה שמציע האדון הזה היא לטרפד את התקנה הזאת.

חיים מלאך: מי שמחליט איך אנחנו בעלי המוסכים מתקנים את הרכב זה צו בפיקוח ושם כתוב במפורש שיצרן הרכב מנחה אותנו מה לעשות ואיך לתקן, ובמקביל יצרן הרכב מנחה איזה צמיג להרכיב.

חיים מלאך: יש כאן עניין מסחרי שהוא לא רלוונטי בכלל.

חיים מלאך: מה שצריך להנחות אותנו זה הבטיחות והוראות היצרן, מעבר לזה ותו לא.

חיים מלאך: ויש פה מגמה לטרפד בגלל עניין מסחרי שלא שייך בכלל לשולחן הזה, אני מבקש, לדעתנו ההצעה הזאת צריכה לעבור איך שמשרד התחבורה הציג אותה.

יהודה רודד: שמי יהודה רודד מאיגוד יבואני הרכב.

יהודה רודד: אני מצטרף לאיגוד המוסכים, לבוא ולהגיד - - -

אמנון כהן: קיבלנו, בסדר.

אמנון כהן: תקנה 13 אנחנו מבקשים לאשר, חבר הכנסת ליבוביץ, אתה איתי?

אילן ליבוביץ: כן.

אמנון כהן: 14.

לאה ורון: תקנה 13 אושרה.

יוסף נעים: רגע, שהחיינו וקיימנו והגיענו לזמן הזה, 13 שנה אני מחכה לזה, תודה.

חוה ראובני: תקנה 14.

חוה ראובני: בתקנה 325 ב' לתקנות העיקריות, במקום 20 אחוז מערכו הנמוך יבוא 30 אחוז מערכו הגבוה.

חוה ראובני: כאן מדובר על הפרש בעוצמת בלימה ועל שני גלגלים באותו סרן.

חוה ראובני: למעשה השינוי הזה אומר אותו דבר, לפי אנשי המקצוע, אלא שמכשירי המדידה השתנו מאז שנוסחה התקנה הקודמת עד לתקנה המוצעת ולכן מוצע לשנות את הניסוח על מנת שהוא יתאים למכשירי המדידה היותר מדויקים הקיימים היום.

אמנון כהן: ואיך יהיה?

חוה ראובני: שהפרש בעוצמת הבלימה של גלגלים באותו סרן לא יעלה על 30 אחוז מערכו הגבוה, אל תבקש ממני להסביר את המשמעות הטכנית של זה.

לאה ורון: לפי הבקיאות שאת מגלה פה להערכתי את גם תדעי להסביר את זה.

אמנון כהן: 14 אושר, 15 בבקשה.

חוה ראובני: בתקנה 330 א' לתקנות העיקריות, במקום תקנה משנה ב' יבוא, ב.

חוה ראובני: לא ינהג אדם בגורר או תומך הגורר אחריו גרור או נתמך שמותקנים בהם מתקן למניעת נעילת גלגלים, אלא אם כן מותקנים בגורר או בתומך חיבורי חשמל להפעלתו.

חוה ראובני: אמירה דומה קיימת גם היום בתקנות, היא מנוסחת בלשון מסורבלת, אנחנו רוצים להגיד מאוד פשוט, כשגוררים או תומכים בגרור או נתמך שיש בהם נעילת גלגלים, שהם יופעלו, שיהיה גם מתקן אי בי אס שאפשר יהיה להפעיל אותם.

שמעון אברהם: אם בנגרר יש שיהיה בגורר כדי שתהיה לו אפשרות הפעלה.

לאה ורון: 14 , 15 , מאושרות.

חוה ראובני: 16.

חוה ראובני: בתקנה 356 ד' לתקנות העיקריות, במקום "שהשמשות" יבוא "שהשמשה הקידמית והאחורית והשמשות שליד המושבים הקדמיים".

חוה ראובני: תקנה 356 ד' היא התקנה שאוסרת על ציפוי שמשות בכל מיני חומרי ציפוי.

חוה ראובני: אנחנו מצמצמים את האיסור הזה ובמקום שהוא יחול על כל החלונות מגבילים אותו כך שהוא יחול על שמשה קדמית, אחורית ושתי השמשות הקדמיות שהן השמשות דרכן צריך הנהג להסתכל.

אמנון כהן: אז מה נשאר?

אמנון כהן: לא יישאר כלום.

חוה ראובני: אחוריות.

אמנון כהן: אבל כהות זה בסדר, הנהג רואה מה שקורה בחוץ, מה הבעיה?

חוה ראובני: יש כל מיני ציפויים, אנחנו רוצים שמשה קדמית, שמשה אחורית ושתי השמשות הקדמיות שום ציפוי.

אבי גלנצר: גם וילונות אסורים, אבל למה שמשה אחורית אם יש לו מראות משני הצדדים?

חנניה אפנג'ר: אבי מדבר על וילון כשהוא אומר אסור, אז אני אומר שכן מותר אם יש שתי מראות, מראה פנימית ועוד שתי מראות, מותר.

חנניה אפנג'ר: ציפוי זה דבר קבוע, וילון זה דבר שניתן להסטה ולכן תקנות התעבורה מתירות אם יש שתי מראות מהצדדים, אז וילון הוא לא אסור.

אמנון כהן: חברי הכנסת, 16 אישרנו, 17 בבקשה.

לאה ורון: אושרה תקנה 16.

חוה ראובני: בתקנה 364 לתקנות העיקריות, המילה "מנועי" תימחק.

חוה ראובני: תקנה 364 היא התקנה שמחייבת לשים מגיני בוץ על הצמיגים של רכב כבד, על ידי מחיקת המילה מנועי אני מטילה את החובה הזאת גם על נגררים למיניהם שהם לא רכב מנועי אלא רכב סתם.

חוה ראובני: היום כתוב רכב מנועי וזה למעשה מוציא מכלל החובה נגררים ונתמכים.

חוה ראובני: רכב מנועי שגלגליו האחוריים אינם מוגנים על ידי כנפיים אשר אינו רכב איטי ואינו טרקטור, יותקנו מגיני בוץ שהתקנתם תבטיח מניעת התזת בוץ וכו'.

חוה ראובני: היום זה חל על כל סוגי הרכב, היום זה חל גם על רכב פרטי, יש חובה, אם אין כנפיים.

אמנון כהן: מה זה כנפיים?

חוה ראובני: הרכבים הישנים.

דוד טל: רכב אספנות.

אמנון כהן: אבל לרכבים החדשים יש אוטומטי כבר, לא?

נחום קדמיאל: רכב אספנות לא צריך מגיני בוץ.

שמעון אברהם: בעצם התקנה הזאת באה לתקן טעות שחיינו איתה הרבה שנים.

שמעון אברהם: לכאורה נגררים לא צריכים מגיני בוץ כי מצוין פה בתקנה רכב מנועי, ונגרר זה לא רכב מנועי, זה תיקון טעות שעשינו כדי שיחול גם על נגרר.

לאה ורון: תקנה 17 אושרה.

חוה ראובני: 18.

חוה ראובני: בתקנה 364 ד' א' 2 לתקנות העיקריות, אחרי רכב מסחרי יבוא, ורכב עבודה, במקום "שמשקלו" יבוא "שמשקלם" ובמקום "ששנת ייצורו" יבוא "ששנת ייצורם".

חוה ראובני: שלושה תיקוני נוסח שעניינים להוסיף רכב עבודה לכלי הרכב שמחויבים בטכוגרף.

חוה ראובני: רכב עבודה זה רכב שמיועד לביצוע עבודות, לא לנסיעת מטען ולהסעת נוסעים.

חוה ראובני: כבאית, מנוף וכיוצב'.

חוה ראובני: לפי נוסח התקנות כיום, רכב כזה לא חייב בטכוגרף, מוצע לחייב גם כאלה בטכוגרף כדי לפקח על שעות הנסיעה, המהירות וכו'.

אילן ליבוביץ: ממה נובע הצורך בטכוגרף?

אילן ליבוביץ: אני יכול להבין במשאית, מה מנוף למשל?

חוה ראובני: הם נוסעים בדרכים, הם במקום משאיות, לפעמים הם נוסעים שעות ארוכות מרחקים גדולים, מהירויות.

אילן ליבוביץ: מה עוד נחשב כרכב עבודה?

חוה ראובני: משאבת בטון, אפילו כבאית.

חוה ראובני: מוניות לא, זה בהגדרת רכב שהוא לא מיועד להסעת נוסעים ולא מיועד להובלת מטען.

לאה ורון: 18 אושר, סעיף 19.

חוה ראובני: בתקנה 383 א' לתקנות העיקריות, אחרי, עולה על 3500 ק"ג, יבוא, למעט רכב בעל מרכב אחוד.

חוה ראובני: אני מבקשת לקרוא את זה יחד עם 21 ואז להסביר את שתיהן.

חוה ראובני: תיקון תקנה 383 ד' .

חוה ראובני: בתקנה 383 ד' לתקנות העיקריות 1, בתקנת משנה א' ברישה אחרי "באוטובוס" יבוא " וברכב בעל מרכב אחוד" .

חוה ראובני: 2.

חוה ראובני: בתקנת משנה ב' אחרי "באוטובוס" יבוא, וברכב בעל מרכב אחוד" ובמקום "שאין בו" יבוא "שאין בהם".

חוה ראובני: הסבר.

חוה ראובני: התקנות האלה, 383 א', ו-383 ד', שתיהן עוסקות במחזירי אור ברכב וקובעות סוגים שונים של מחזירי אור לסוגי רכב שונים.

אמנון כהן: מה ההבדל בין מה שהיה עד היום ומה שאתם רוצים עכשיו?

חוה ראובני: אנחנו מבקשים להוציא את המשאית, רכב מסחרי עם מרכב אחוד מגדר הרכבים המסחריים ולסמן אותו בדומה לאוטובוס.

חוה ראובני: זאת אומרת, התיקונים האלה מיועדים למעשה להוציא את הרכב בעל מרכב אחוד מתקנה 383 א' ולהעביר ל-383 ד', ועל ידי זה לשנות את סוג מחזירי האור, מר אברהם יסביר את ההבדל ביניהם.

שמעון אברהם: אנחנו רוצים להתאים את עצמנו למציאות.

שמעון אברהם: אנחנו חייבנו רכב שאי אפשר להתקין בו לוחות זוהרים, להתאים את זה למבנה הרכב, זאת אומרת לאפשר לו, כמו שהיום בדרך כלל מרכיבים פסים זוהרים, כי המרכב לא איפשר להרכיב לוחות זוהרים, ומה היו עושים העשירים?

שמעון אברהם: היו מתחילים לחתוך את הלוחות הזוהרים כדי להתאים אותם למרכב.

שמעון אברהם: זאת תקנה שנדרשת פשוט להתאים את הדרישה לפסים זוהרים, ללוחות זוהרים, בהתאם למציאות.

אמנון כהן: למשאיות גדולות?

שמעון אברהם: לא, לאוטובוסים זעירים, לרכבים מעל 3 וחצי טון - - -

אמנון כהן: במקום שיהיה פס, מה אתם רוצים שיהיה?

שמעון אברהם: לא במקום שיהיה לוח שיהיה פס, להתאים את הדרישה החוקית למציאות.

שמעון אברהם: שלא יצטרכו לחתוך את הלוח כדי להתאים אותו לרכב.

אמנון כהן: בסדר, 19 ו-21 אושרו, הלאה, 20.

חוה ראובני: 20.

חוה ראובני: בתקנה 383 ג' א' לתקנות העיקריות, במקום הסיפא המתחילה במילים "צבוע בצבע אדום" יבוא "מסומן בהתאם לאמור בפרט 28 1 ב' בחלק ג' לתוספת השנייה.

חוה ראובני: למחוק את התיאור המדוקדק של מחזיר האור, במקום לתאר אותו בתוך גוף התקנות להפנות למה שכתוב בתוספת ולהסתפק בזה, זה טיב התיקון.

אמנון כהן: 22.

חוה ראובי: 22 זה תיקון טכני.

חוה ראובי: בתוספת הראשונה לתקנות העיקריות בנספח א', בטבלה 1 ז', במקום הכותרת יבוא "רכב שנרשם לראשונה החל בתקופה שבין יום ז' בטבת התשס"ד (1 בינואר 2004) ובין יום י' באייר התשס"ד (1 בינואר 2004).

חוה ראובי: "

אמנון כהן: מה התאריכים האלה?

חוה ראובני: אני אסביר.

חוה ראובני: אגרות הרכב נקבעות לפי קבוצת שווי.

חוה ראובני: אנחנו קובעים כל רכב דגם רכב חדש מקבל שיבוץ לתקופת שווי.

חוה ראובני: הטבלאות של קבוצות השווי מתעדכנות מתקופה לתקופה, כל פעם כשמעדכנים את הטבלת שווי, קובעים רכב שנרשם החל מתאריך מסוים.

חוה ראובני: וכשקובעים את הטבלה הבאה, סוגרים את הטבלה הקודמת ומתקנים אותה ואומרים, עד ליום תום התוקף.

חוה ראובני: בתיקון האחרון שעשינו, כשיצרנו טבלה חדשה, פשוט שכחנו, טעות שלנו, לסגור את הטבלה הישנה, ואז כביכול יש לנו 2 טבלאות שווי חופפות, אנחנו פשוט רוצים לסגור את הטבלה הישנה ולקבוע לה גם תאריך גמר.

דוד טל: כל פעם כשאתם סוגרים טבלה אתם נזקקים לאישור ועדת הכלכלה?

חוה ראובני: אנחנו סוגרים טבלה רק כשאנחנו פותחים טבלה, וכשאנחנו פותחים את הטבלה אנחנו סוגרים את הישנה, פה פשוט שכחנו לסגור את הטבלה.

אילן ליבוביץ: ולפי מה פעלתם עד עכשיו, אתמול למשל?

חוה ראובני: לפי הטבלה החדשה.

דוד טל: אבל זה לא חוקי, אם אני אזרח סביר, אני אומר יש על פי החוק, לא סגרתם טבלה אחת, יש תעריף אחד ואתם גובים ממני תעריף שהוא יותר גבוה.

חוה ראובני: אל"ף זה נמוך יותר.

דוד טל: אם זה יותר נמוך אין לי טענה בכלל.

לאה ורון: חבר הכנסת טל, התקנות מונחות על שולחן הוועדה כבר מספר חודשים, אבל אנחנו אף פעם לא מגיעים לזה.

דוד טל: אז אנחנו אשמים גם בזה?

חוה ראובני: זה מונח מנובמבר 2004.

לאה ורון: צודקת עורכת הדין ראובני.

אמנון כהן: תקנה 23 בבקשה.

חוה ראובני: בתוספת השנייה לתקנות העיקריות בחלק ג' בפרט 25 , 1, במקום "מפמ"כ 267" יבוא "תקן ישראלי 5384"

אמנון כהן: מה זה?

חוה ראובני: שמעון, תואיל בטובך.

שמעון אברהם: מפמ"כ זה מפרט טכני, היום מכון התקנים יש לו תקן, הפכנו את המפרט הטכני לתקן של מכון התקנים.

אילן ליבוביץ: כלומר מדובר באותו דבר?

שמעון אברהם: כן, באותו דבר, רק היות ויש תקן של מכון התקנים העדפנו אותו.

לאה ורון: 21 22 23 מאושרות.

לאה ורון: 24 אישרנו קודם.

אמנון כהן: 25.

חוה ראובני: 25 זה התחילה.

חוה ראובני: א.

חוה ראובני: תחילתן של תקנות 4, 5, 7 עד 11, 18 ו- 24, 30 ימים מיום פירסומן.

חוה ראובני: ב'.

חוה ראובני: תחילתן של התקנות, צריך להיות 2 ו-12 (לא 2 עד 12), 6 חודשים מיום פירסומן.

חוה ראובני: 2 ו-12 אלה התקנות של הבדיקה החדשה של הזיהום האוויר של למבדה וכו'.

חוה ראובני: צריך זמן הערכות לרכוש את הציוד.

שמרית שקד: מה עם 1 , 2 , 3, ו-6 ?

חוה ראובני: אלה התחילה שלהן מיידית.

אמנון כהן: חבר הכנסת ליבוביץ, לסעיף 11 אני צריך אותך.

אמנון כהן: על סעיף 11 יש לי רביזייה.

חוה ראובני: תקנה 11 כוללת שתי תקנות, לא תקנה אחת.

חוה ראובני: גם את האגרה ותעודת ביטוח וגם את יומן הנסיעות.

חוה ראובני: ואם אתם שמבקשים שלא לאשר את 11 אז אני מבקשת לפחות לפצל ושאני אוכל להעביר לחתימה ופרסום את היתר.

אמנון כהן: מה קריטי מבחינתך בתקנה 11 חבר הכנסת טל?

דוד טל: כל היומן אני חושב שהוא מיותר.

לאה ורון: חבר הכנסת טל, עם 296 אני מניחה שאין לך בעיה, עם 297 זו הבעיה שלך.

עמי עברון: אני עמי עברון מאיגוד יבואני הרכב.

עמי עברון: אני חושב שחסר פה נתון.

עמי עברון: כשאנחנו מדברים על לוחיות סחר - - -

אמנון כהן: על מה אתה מדבר?

עמי עברון: על 11.

אמנון כהן: על 11 דנתי כבר.

עמי עברון: כי לא רק סוחרי רכב, זה תופס מוסכים, זה תופס המון דברים שכל הטיעונים הם לא רלוונטיים בכלל לגבי היומן.

עמי עברון: לכן אני חושב שהיומן מיותר לחלוטין והמשטרה צריכה לעצור ולבדוק אם הוא לפי החוק.

אמנון כהן: דוד טל, 296 בתוך 11 אתה מאשר?

דוד טל: כן.

לאה ורון: בתוך תקנה 11, החלפת תקנה 296 מאושרת, לא עליה הייתה המחלוקת.

אמנון כהן: עורכת דין ראובני, זה פותר לך את הבעיה?

חוה ראובני: לא, זה משאיר לי בעיה, יש לי את יומן נסיעות היום - - -

אמנון כהן: דוד, אז יש יומן.

דוד טל: אדוני היושב ראש, עם כל הכבוד, זה שיש יומן זה לא ראייה שהעסק עובד ודופק כמו שצריך.

דוד טל: אני לא אומר את זה בגנות משרד התחבורה חס וחלילה אבל אמרה היועצת המלומדת שבהרבה נושאים טועים, טעינו.

דוד טל: זאת אומרת שלא כל החוכמה נמצאת שם.

דוד טל: הם טועים, ואני סבור שזו טעות שאין לה מה לעשות פה בתקנות, אנחנו לא באים להוסיף סתם, אתה רוצה אני יכול לגבב פה עוד גיבובים על גבי גיבובים ונשאיר את זה בתקנות.

דוד טל: אין טעם לזה, באמת אין טעם לזה, לכן אני מתנגד, לא בגלל שום דבר אחר.

אמנון כהן: אוקי, אז סעיף 296 בתקנה 11 מאושר, אבל 297 נשאר בינתיים פתוח ברביזיה.

דוד טל: תן לה לפצל את זה שתפרסם את הכל.

חוה ראובני: אני מבקשת לפצל כך שחוץ מתקנה 297 כל היתר יהיו שם, ותקנה 297 הנוכחית תישאר בעינה, אני אבקש לשנות את הפתיח של תקנה 11 - - -

דוד טל: אני אבקש 24 שעות לשכנע את השר שירד מזה.

חוה ראובני: פתיח, יבוא במקום תקנה 296 לתקנות העיקריות יבוא.

אמנון כהן: אוקי אנחנו מאשרים, מפצלים את כל התקנות את תקנה 297 מתוך סעיף 11.

לאה ורון: חבר הכנסת טל, השאלה היא אם משאירים את התקנה בניסוחה היום בלי התיקון, האם זה עונה לציפייה שלך שלא להטיל עוד בירוקרטיה וכיוצב'.

דוד טל: לדעתי צריך את כל 297 א' ב' ג' למחוק, אין מקום לזה, באמת.

דוד טל: אני בטוח שאם אני אדבר עם שיטרית רבע שעה, הוא יסכים להוריד את זה.

שוקי שדה: אני מוכן לדבר אתך באופן אישי ולהסביר לך את המשמעויות.

דוד טל: אני מכיר את זה, תאמין לי, אני מכיר את הצדדים האחרים גם.

אמנון כהן: התקנות אושרו.

לאה ורון: אנחנו עוברים לסט נוסף של תקנות.

אמנון כהן: הדיון הקודם בתקנות ננעל לאחר שהוא פוצל, אני פותח את הנושא השני.

אמנון כהן: תקנות תעבורה תיקון התשס"ה – 2004, תקנה 5 החלפת תקנה 190 א' בדבר היתר לנהיגה לצורך בדיקה בתקנה 12 תיקון התוספת השנייה בדבר שלט סימון לרכב בבדיקה.

אמנון כהן: בבקשה משרד התחבורה, תציגו לנו את התקנות ותסבירו.

חוה ראובני: אני חושבת שאני אסביר קודם ואז הדברים יהיו ברורים מאליהם תוך כדי קריאה.

חוה ראובני: בתקנות התעבורה לפי צווי פיקוח, במוסך כשעושים תיקון לרכב מחייבים לעשות לו תיקונים מסוימים, נסיעת מבחן.

חוה ראובני: יש סוגי רכב מיוחדים שעקב השימוש בהם כשהם נוסעים, מחייבים רשיונות נהיגה מיוחדים כגון אמבולנסים, אוטובוסים, כבאיות.

חוה ראובני: לכאורה כדי לעשות בדיקה לתיקון של האמבולנס צריך היתר לנהיגת אמבולנס, או דברים מהסוג הזה.

חוה ראובני: מונית, רשיון נהיגה על מונית, זה פרייבט הרי, כדי לעשות לה בדיקה אחרי תיקון, צריך לכאורה שיהיה רשיון נהיגה למונית.

חוה ראובני: אין בזה הגיון ולכן אנחנו רוצים לתת לבעלי מוסכים אפשרות לבדוק - - -

אמנון כהן: איך יהיה אוטובוס למשל?

חוה ראובני: הנה, יהיה כתוב כאן, רשיון נהיגה למשאית ומבחן.

דוד טל: אבל בלי נוסעים, בשום אופן בלי.

חוה ראובני: בלי נוסעים, בוודאי.

חוה ראובני: ולכן אנחנו כאן עכשיו קבענו לגבי סוגי הרכב המיוחדים האלה מהן הדרישות שבמסגרתן אפשר יהיה לנהוג רכב לצורך בדיקה במקום רשיון הנהיגה על אותו סוג רכב וזה יינתן למנהל מוסך ולעד 4 עובדים מטעמו ובכפוף לזה שרשיון המוסך הוא בתוקף, זה התמצית של מה שכתוב פה.

אמנון כהן: בבקשה תתחילי לקרוא את התקנות, אם יהיו לנו הערות נעצור אותך.

חוה ראובני: במקום תקנה 190 א' רבתי לתקנות התעבורה התשכ"א- 1961, להלן התקנות העיקריות, יבוא.

חוה ראובני: "היתר לנהיגה לצורך בדיקה" 190 א'.

חוה ראובני: א.

חוה ראובני: רשות הרישוי רשאית לתת היתר לנהיגת כלי הרכב המפורטים בטור א' ובתנאים המפורטים לצידם בטור ב', לצורך בדיקתם כשהם ללא נוסעים או מטען.

חוה ראובני: טור א', סוגי הרכב, טור ב' זה התנאים.

חוה ראובני: 1.

חוה ראובני: מונית, אוטובוס זעיר ציבורי ואמבולנס שמשקלם העצמי אינו עולה על 4000 ק"ג, רכב סיור, רשיון נהיגה לפי תקנה 178.

חוה ראובני: זה רשיון נהיגה דרגה 2, כלי הרכב האלה לולא היו מונית או אוטובוס ציבורי, זו דרגת הרשיון המתאימה להם.

חוה ראובני: 2.

חוה ראובני: רכב כיבוי אש, רכב חילוץ ורכב להובלת חומרים מסוכנים שמשקלם הכולל המותר אינו עולה על 14,999 ק"ג, טיולית, אוטובוס זעיר ציבורי ואמבולנס שמשקלם העצמי עולה על 4000 ק"ג, רשיון נהיגה לפי תקנה 179, שזה דרגה 3 למשאית.

חוה ראובני: דוד טל: יש לי פה שאלה.

חוה ראובני: אני מבין שצריך לעשות את זה ללא נוסעים, למשל אם אני עושה בדיקת מבחן לאוטובוס, אבל אני בטוח שאם אני עושה בדיקת מבחן לאוטובוס, נניח אם אני הולך לבדוק את הבלמים שלו, לא דומה האוטובוס ללא נוסעים כמו אוטובוס מלא נוסעים ועוד נוסעים בעמידה, אני חושב שהתגובה שלו תהיה אחרת, אולי כפול, ואז מבחינת הבלימה אני חושב שמבחינת הכוחות שפועלים על הבלמים יהיו אחרים מאשר כשהאוטובוס הזה נוסע בלי אנשים, המשקל, המסה שיש על האוטובוס גורמת שמאיצים - - -

אמנון כהן: גם במשאית זה קיים.

דוד טל: נכון, צודק, לכן אני שואל אם ניתן ואפשר לעשות את זה כך או שאולי יש אפשרות לעשות את זה במכון רישוי, להריץ את זה באיזושהי צורה - - -

שמעון אברהם: למעשה בחברות תחבורה ציבוריות ולמרות שאין חובה בכל תיקון לעלות ולבדוק בדיקת בלמים על המחשב , הוראות היצרן מחייבות שרכב ציבורי הבודק המקצועי צריך לבדוק את הרכב ולעשות סיבוב, הסיבוב שנעשה על ידו לא מחייב אותו במכשור שקיים במכון הרישוי, רק לחוש את הבלימה של הרכב.

שמעון אברהם: גם היום אף אחד לא בודק בלמים כשהרכב עמוס נוסעים - - -

דוד טל: אבל אתה מסכים איתי שזה שונה?

שמעון אברהם: זה שונה.

דוד טל: בתכלית אבל.

דוד טל: אני אזכיר לך, כמה זמן אתה במשרד התחבורה?

שמעון אברהם: די הרבה.

דוד טל: פעם אגד ייבא אוטובוסים מסוג מסוים, והסתבר שיש בעיה עם הבלמים ואז הסתבר שבחוץ לארץ האוטובוס היה בנוי לכך שיושבים רק אנשים במושבים, ואצלנו גם ישבו וגם עמדו, כתוצאה מכך שגם עמדו מרכז הכובד השתנה, גם המשקל השתנה ולכן זה לא תפקד בדיוק כמו שזה תיפקד בחוץ לארץ ולפי הוראות היצרן.

שמעון אברהם: היום התכנון המוקדם של כל הטיפול לוקח בחשבון גם את השיקולים האלה.

שמעון אברהם: ואם ניכנס כרגע לבדיקה של בלמים, בדיקה של בלמים הנכונה ביותר היא כשהרכב עמוס בחצי מהמשקל המותר שלו.

שמעון אברהם: גם רכב משא וגם אוטובוס, אבל זה לא נעשה באף מקום בעולם.

שמעון אברהם: ולכן היום בודקים עם מכשור שמדמה פחות או יותר עומס שישנו על הרכב, אבל אף אחד לא בודק בלמים ורכב עמוס נוסעים.

דוד טל: בסדר, אני רק שאלתי, אני יודע את זה, אני רק הפניתי אותך לכך שאם זה עומד על זה באיזשהו מכון רישוי ובודקים את זה שם ויש איזשהו משהו - - -

שמעון אברהם: פעם בשנה כולם חייבים לעשות בדיקה במכון רישוי, לפחות פעם בשנה.

שמעון אברהם: לגבי אגד ודן, אני יודע מידיעה אישית, שכל רכב שנכנס לתיקון, הוא לא מסיים את התיקון לפני שמכון הרישוי אישר.

עמי עברון: דבר אחד תיקון עתידי, כתוב ב-1 שאינו עולה על 4000 קילוגרם, מאחר ויש בשבוע הבא דיון בנושא שינוי משקלות, אז ממילא תשנה ל-3500 כבר פה, כי אחר כך יהיה עוד פעם שינוי.

חוה ראובני: האמת היא שבכל מקום אפשר לבקש, היום בתקינה האירופית אנחנו מעבירים את קטגוריית המשקל, מה שהיום 4 טון - - -

אמנון כהן: בכל מקום שיופיע 4000 ק"ג תכתבו 3500.

חוה ראובני: ובכל מקום שמופיע 14,999 אני מציעה שיהיה 12,000.

שולמית שמעון: בכל מקרה זה יצריך תיקון של תקינה אירופית בנוסף עם דרגות רשיון הנהיגה.

אמנון כהן: תודה על ההערה החשובה, הלאה בבקשה.

חוה ראובני: אני בפרט 3, רכב כיבוי איש, רכב חילוץ ורכב להובלת חומרים מסוכנים כשמשקלם הכולל המותר עולה על 12,000 ק"ג, רשיון נהיגה לפי תקנה 179 א'.

חוה ראובני: זה משאית כבדה.

חוה ראובני: 4.

חוה ראובני: אוטובוס.

חוה ראובני: רשיון נהיגה לפי תקנה 179 שזה משאית, ועמידה בהצלחה במבחן מעשי בנהיגת אוטובוס, ובלבד שמלאו למבקש ההיתר, 21 שנים.

חוה ראובני: ב.

חוה ראובני: ההיתר יינתן על פי אישור מאת מנהל אגף הרכב או מי שהוא הרשה לכך, לבוחן רכב העובד הניידות באגף הרכב, או למנהל מקצועי במפעל כמשמעותו בצו הפיקוח על מצרכים ושירותים ומסכים ומפעלים לכלי רכב התש"ל – 1970, להלן הצו, וכן ל-4 עובדים נוספים לכל היותר במפעל בעלי הסיווג המקצועי הגבוה ביותר במכונאות רכב מאת משרד התעשייה, המסחר והתעסוקה, עליהם המליץ המנהל המקצועי בפני מנהל אגף הרכב.

חוה ראובני: ג.

חוה ראובני: תוקפו של ההיתר יפקע אם רשיון המפעל או הסמכת המנהל המקצועי שניתנו לפי הצו לא יהיו בתוקף או אם הפסיק בעל היתר את עבודתו במפעל שבו הועסק בעת שקיבל ההיתר.

חוה ראובני: רשות הרישוי רשאית לבטל או להתלות היתר על פי המלצת מנהל אגף הרכב.

חוה ראובני: ד.

חוה ראובני: נהיגת רכב לצורך בדיקתו על פי היתר לפי תקנה זו, תהיה למרחק שלא יעלה על 20 קילומטרים מהמפעל, על הרכב יותקן שלט כמפורט בפרט 9 ב' לחלק ג' שבתוספת השנייה, אשר יואר בזמן תאורה.

אמנון כהן: מה זה 9 ב'?

חוה ראובני: זו התקנה הבאה.

לאה ורון: ולמה הכוונה יואר בזמן תאורה?

חוה ראובני: כשעושים את הבדיקה בחושך או בתנאי ראות קשים, שידעו ויראו את זה.

לאה ורון: יואר בזמן תאורה זה יואר מתי שיש תאורה.

חוה ראובני: יש הגדרת זמן תאורה בתקנות שזה הזמן שבו חייבים להדליק אורות ברכב.

חוה ראובני: ה.

חוה ראובני: לא ינהג אדם רכב בהתאם להיתר שניתן לפי תקנה זו אלא אם כן ההיתר נמצא איתו ויציג אותו לשוטר לפי דרישתו.

אמנון כהן: יש הערות עד כאן?

חיים מלאך: אני רוצה לשאול שאלה.

חיים מלאך: תקנה 5 4, האם המנהל המקצועי שצריך לעבור מבחן, צריך לעבור שיעורי מינימום בנהיגה או יכול לגשת לטסט ישר?

אמנון כהן: לא ביקשו.

חוה ראובני: לא דרשנו.

חיים מלאך: אני שואל מה אומרת התקנה?

חוה ראובני: התקנה אומרת עמידה בהצלחה במבחן מעשי, לא כתוב כאן דבר על שיעורי נהיגה.

דוד טל: זה שאלות שלא שואלים.

אמנון כהן: 12.

חוה ראובני: 12.

חוה ראובני: תיקון התוספת השנייה.

חוה ראובני: בתוספת השנייה לתקנות העיקריות בחלק ג', אחרי פרט 9 א' יבוא "9 ב', שלט סימון לרכב בבדיקה, תקנה 190 א' ד'.

חוה ראובני: 1.

חוה ראובני: מידות השלט 45 X 25 ס"מ, מידות האותיות 20 X 25 מ"מ. 2.

חוה ראובני: השלט יהיה בצבע לבן מחזיר אור וצבע האותיות יהיה אדום.

חוה ראובני: 3.

חוה ראובני: כתובת בנוסח כלהלן, רכב בבדיקת מבחן, שם המוסך, מספר רשיון המוסך.

עמי עברון: אני בקטע הזה רוצה להעיר רק נקודה אחת.

עמי עברון: אני קושר את זה עם תקנה 11 שדיברנו קודם עם לוחיות עם לוחיות סחר.

עמי עברון: בדרך כלל בחינה כזאת נעשית גם עם לוחיות סחר, כשיש בעיית ביטוח, ובלי לוחיות סחר אין ביטוח.

עמי עברון: אני רוצה להגיד שפה בדרך כלל יהיו 2 לוחיות.

עמי עברון: לוחית סחר אחת תהיה עם המספר רישוי, בתקנה 11, ואני כמוסך לא תמיד יכול לעשות נסיעת מבחן עם הביטוח של בעל הרכב, או שאין לו ביטוח, או שהוא לא מסכים, אני לא רוצה להתעסק עם זה בכלל, אז אנחנו עושים עם לוחיות סחר, אז יש פה שתי לוחיות.

עמי עברון: זה דבר שאמרתי קודם שלוחיות סחר משמשות לא רק סוחרי רכב.

אמנון כהן: אז מה אתם אומרים על זה, איך זה הולך?

חוה ראובני: אז שיהיה 2 לוחיות.

אמנון כהן: סעיף 12 אושר, פה אחד.

לאה ורון: התקנות מאושרות, יישר כוח.

אמנון כהן: בהצלחה לכולכם.